Kanak-kanak lelaki tiga tahun meninggal dunia selepas lebih 4 jam tertinggal di dalam kereta

SUNGAI PETANI 17 Mac. – Seorang kanak-kanak lelaki berusia tiga tahun 11 bulan meninggal dunia selepas ditemui tertinggal di dalam kereta lebih empat jam di hadapan sebuah tadika di Taman Ria di sini, semalam.

Ketua Polis Daerah Kuala Muda Asisten Komisioner Adzli Abu Shah berkata, mangsa ditemukan dalam keadaan tidak sedarkan diri di dalam kereta jenis Proton Waja milik pengetua tadika terbabit pada 12.15 tengah hari.

Beliau berkata sebelum itu, mangsa yang tinggal berhampiran tadika tersebut dijemput pengetua wanita terbabit kira-kira 7.45 pagi dan mangsa ketika itu dalam keadaan sihat duduk di tempat duduk belakang kereta.

“Sebelum itu, pengetua terbabit juga mengambil seorang pelajar lain yang berumur lima tahun dan diletakkan di tempat duduk penumpang hadapan dan sampai sahaja di hadapan tadika, seorang guru telah ambil pelajar yang berada di bahagian penumpang hadapan dan terus masuk ke dalam tadika.

“Pengetua itu pula terus parkir kereta di tepi luar tadika dan mematikan enjin kereta. Ketika kejadian, mangsa masih berada di dalam kereta dengan keadaan pintu dan cermin tertutup serta tiada ruang pengudaraan,” katanya dalam kenyataan di sini hari ini.

Adzli berkata mangsa berada dalam kereta itu mulai 8 pagi dan pada 12.15 tengah hari pengetua terbabit dimaklumkan oleh seorang guru bahawa mangsa tidak hadir ke tadika menyebabkan pengetua terbabit terus menuju ke keretanya dan mendapati mangsa dalam keadaan terbaring tidak sedarkan diri.

“Pengetua itu telah menghubungi pihak ambulans dan buat bantuan penafasan (CPR) namun mangsa tidak sedarkan diri. Mangsa dibawa ke hospital dengan ambulans dan hasil pemeriksaan doktor di bahagian kecemasan mengesahkan mangsa sudah meninggal dunia semasa sampai di hospital,” katanya.

Beliau berkata mayat mangsa kemudian dibawa ke Hospital Sultanah Bahiyah, Alor Setar untuk bedah siasat hari ini dan pengetua terbabit direman tiga hari bermula hari ini bagi membantu siasatan.


Kastam P.Pinang rampas 10.2 juta barang rokok seludup

BUTTERWORTH, 10 Ogos – Jabatan Kastam Diraja Malaysia (JKDM) Pulau Pinang berjaya merampas sebanyak 10.2 juta batang rokok seludup bernilai RM7.4 juta termasuk cukai dalam serbuan di Pelabuhan Klang, Selangor pada 1 Ogos lepas.

Pengarah Kastam Pulau Pinang Datuk Abdul Halim Ramli berkata bertindak hasil maklumat awam dan risikan yang dijalankan, pihak kastam Cawangan Siasatan Khas bersama Bahagian Penguatkuasaan Pulau Pinang telah menahan sebuah kontena di Pelabuhan Klang pada 1.10 tengah hari.

“Kontena itu kemudiannya telah dibawa ke Bahagian Penguatkuasaan JKDM Pulau Pinang untuk siasatan lanjut dan pemeriksaan rapi terhadap kontena tersebut telah menemui 1,021 masterclass rokok putih atau seludup yang disyaki tidak berkastam iaitu sebanyak 10.2 juta batang rokok.

“Semua rokok seludup itu bernilai RM816,800 dan melibatkan cukai RM6.542 juta, iaitu rampasan tersebut keseluruhannya membabitkan nilai RM7.4 juta,” katanya pada sidang akhbar di Stor Penguatkuasaan Kastam, di Bagan Jermal di sini hari ini.

Katanya siasatan awal juga mendapati kontena membawa rokok seludup tersebut dikendalikan oleh sebuah syarikat perkapalan yang mempunyai cawangan di Pelabuhan Klang dan diimport oleh sebuah syarikat yang berstatus sendirian berhad di Kuala Lumpur.

Abdul Halim berkata berdasarkan dokumen yang diperoleh, rokok seludup itu dipercayai berasal dari negara Asia Timur dan pihaknya kini masih menjalankan siasatan lanjut.

Katanya modus operandi yang digunakan syarikat itu adalah dengan mengikrarkan dagangan sebagai cendawan dalam tin dalam bil mereka dan pihaknya juga masih menyiasat mereka membawa masuk rokok seludup tersebut berapa kali sebelum ini.

“Berdasarkan pemeriksaan pihak kami bersama Suruhanjaya Syarikat Malaysia (SSM) mendapati syarikat yang mengimport kontena membawa rokok itu meragui termasuk alamat tidak betul malah kemungkinan menggunakan beberapa maklumat palsu.

“Setakat ini tiada sebarang tangkapan kerana semasa serbuan hanya terdapat ejen perkapalan sahaja, namun saya percaya berdasarkan beberapa maklumat yang kami peroleh akan membawa ke arah penahanan suspek terlibat menyeludup rokok tersebut,” katanya.

Beliau berkata kes itu disiasat menurut Seksyen 135(1)(e) dan Seksyen 135(1)(g) Akta Kastam 1967 serta Seksyen 74(1) (e) Akta Eksais 1976.


Sirim bantu bangunkan vaksin COVID-19

SHAH ALAM 1 Ogos – SIRIM Bhd akan bekerjasama dengan institusi tempatan dalam kajian di peringkat permulaan pembangunan vaksin COVID-19 di Malaysia, kata Presiden dan Ketua Eksekutif Kumpulan SIRIM Datuk Dr Ahmad Sabirin Arshad.

Ahmad Sabirin berkata, tiga institut terbabit iaitu Institut Kajian Perubatan (IMR), Universiti Putra Malaysia (UPM) dan Institut Veterinar di Ipoh, Perak serta SIRIM berupaya melaksanakan pengujian bagi vaksin yang dibangunkan oleh tiga agensi ini.

“SIRIM sedia memainkan peranan penting dalam memberi keyakinan kepada pembangunan vaksin tempatan, agar mematuhi standard antarabangsa bagi keselamatan, keberkesanan dan proses pembuatan.

“SIRIM telah mengadakan perbincangan dengan pihak IMR untuk turut sama menyumbang dalam pembangunan vaksin tersebut di peringkat pra-klinikal sebelum ‘clinical trials’ dan peringkat penghasilan vaksin pada skala pilot,” katanya.

Beliau berkata demikian dalam sidang media pada Program Vaksinasi Pandu Lalu SIRIM-Vaksin Selangor (Selvax) yang berlangsung selama satu hari di Ibu Pejabat SIRIM, di sini yang dikendalikan oleh Selgate Healthcare Sdn Bhd.

Ahmad Sabirin berkata SIRIM juga mempunyai fasiliti untuk menjalankan ujian berkenaan di Pusat Penyelidikan Bioteknologi Perindustrian Pengurusan (IBRC) yang telah memenuhi kriteria makmal ujian yang diperlukan oleh Bahagian Regulatori Farmasi Negara (NPRA).

“Kita punya fasiliti IBRC di SIRIM ini…di mana kita mempunyai kelengkapan yang komprehensif di Malaysia bagi pengujian vaksin di negara ini, jadi kita cuba bekerja secara kolaboratif dengan semua agensi yang ada,” katanya.

Sebelum ini Ahmad Sabirin berkata, SIRIM telah melaksanakan pelbagai peringkat ujian ke atas vaksin Sinovac untuk mengesahkan proses serta memastikan produk akhir vaksin itu adalah selamat dan berkesan kepada penerima.

Ahmad Sabirin berkata, ujian ke atas vaksin Sinovac yang diamanahkan kepada SIRIM melibatkan keperluan fasiliti yang lengkap dan makmal berstatus Amalan Makmal Baik (GLP).

Jelasnya, SIRIM menghasilkan data sokongan untuk proses pengesahan dan pemeriksaan kualiti untuk kumpulan vaksin ‘fill’ and ‘finish’, manakala NPRA memeriksa data tersebut secara terperinci sebelum membuat keputusan untuk meluluskan vaksin ataupun tidak.

“Bagi ujian ketoksikan, SIRIM menjalankan ujian Abnormal Toxicity di mana kumpulan vaksin yang telah ‘fill’ and ‘finish’ mengikut kumpulan kestabilan tertentu, manakala untuk pengujian keberkesanan, ujian ‘Immunoassay Relative Potency’ dijalankan, di mana vaksin secara pukal yang diterima bersama vaksin rujukan (reference vaccine),” katanya.

Sementara itu, Pengerusi SIRIM Berhad Tan Sri Dr Ir Ahmad Tajuddin Ali berkata, SIRIM menganjurkan program ini bagi memastikan anggota kerja SIRIM selamat untuk keluar bekerja.

“Pada masa ini, pejabat SIRIM di Sabah dan anak syarikat SIRIM iaitu National Precision Tooling Sdn Bhd telah berjaya melengkapkan vaksinasi anggota kerjanya pada bulan ini. Program pandu lalu ini hari ini bertujuan mempercepatkan proses vaksinasi dan mencapai imuniti kelompok,” katanya dalam sidang media itu.

Terdahulu seramai 120 kakitangan SIRIM Shah Alam dan keluarga mereka yang berusia 18 tahun ke atas yang masih belum mendapat temujanji vaksin COVID-19, menerima dos pertama mereka semalam.


JPV Terengganu bedah siasat kucing ditemui mati di Pantai Bukit Keluang

BESUT, 7 Mac – Jabatan  Perkhidmatan Veterinar (JPV) Terengganu telah menjalankan bedah siasat terhadap bangkai kucing yang mati disyaki akibat tindakan khianat di daerah ini semalam, dan sampel telah dihantar ke makmal untuk tujuan analisis kimia serta ujian diagnostik.

Pengarah JPV negeri Dr Anun Man berkata setelah menerima aduan berkenaan kucing mati disyaki diracun di kawasan peranginan Pantai Bukit Keluang di sini, pada Ahad, pasukan operasi Unit Kebajikan Haiwan dan Penguat kuasa Veterinar negeri  telah digerakkan untuk melakukan siasatan di lapangan.

“Sebanyak 15 ekor bangkai kucing pelbagai umur, jantina dan warna telah ditunjukkan oleh pengadu di lokasi bangkai itu ditemui dan ditanam,” katanya kepada Bernama hari ini.

Katanya, JPV turut membuka kertas siasatan di bawah Seksyen 31(1)(a) Akta Kebajikan Haiwan  2015 (Akta 772) untuk siasatan lanjut dan meminta orang awam agar membuat sebarang aduan kebajikan haiwan secara rasmi menerusi laman sesawang MyAnimaWelfare di https://awa/dvs.gov.my/support.

Sementara itu Yang Dipertua Majlis Daerah Besut Mohd Fadli Ngah berkata walaupun terdapat banyak kucing jalanan berkeliaran di daerah itu, namun pihaknya tidak pernah menerima sebarang laporan mengenainya atau menangkap haiwan berkenaan.

Beliau berkata setelah timbul kes kucing jalanan mati dipercayai akibat tindakan khianat, pihaknya akan melakukan pemantauan bagi memastikan kejadian tidak berperikemanusiaan itu tidak berulang.

Semalam, video penemuan bangkai kucing itu yang dikongsi oleh kakitangan Universiti Sultan Zainal Abidin (UniSZA) Badrul Hafeezy Ali, 35, menjadi tular di laman Facebook dan mendapat pelbagai reaksi warganet yang meluahkan rasa sedih dan kecewa dengan kejadian itu. – BERNAMA


Isu kartel daging beku: Tiga ditahan

Ayer Keroh: Isu kegiatan kartel daging beku tidak halal untuk pasaran tempatan kembali ‘hangat’ dengan penahanan tiga pegawai Jabatan Perkhidmatan Kuarantin Dan Pemeriksaan Malaysia (Maqis) di Johor Bahru, Johor, semalam.

Tiga pegawai berusia 40, 44, dan 55 tahun itu ditahan selepas hadir membantu siasatan di Pejabat Suruhanjaya Pencegahan Rasuah (SPRM) Johor dan direman lima hari sehingga 23 Januari ini siasatan mengikut Seksyen 17(a) Akta SPRM 2009.

Perintah reman ke atas mereka dikeluarkan Penolong Pendaftar, Nur Fathiah Mohd Fedzir di Mahkamah Majistret Johor Bahru dipohon SPRM Johor semalam.

Memetik laporan portal berita Harian Metro hari ini, mereka disyaki menerima sogokan sekurang-kurangnya RM200,000 bagi melepaskan kontena muatan daging kerbau sejuk beku import daripada pembekal tidak diiktiraf sejak 2017.

“Pegawai Maqis terbabit dikatakan sudah melepaskan hampir 100 kontena dengan muatan daging sejuk beku itu daripada pengeksport dari India yang tidak diiktiraf Jabatan Perkhidmatan Veterinar (JPV),” kata Harian Metro memetik sumber.

Ketiga-tiga mereka, iaitu seorang Ketua Pintu Masuk Maqis dan dua Penolong Pegawai Penguatkuasa di stesen pintu masuk dagangan laut dikatakan sudah dipindahkan ke daerah lain sebelum ditahan SPRM.

Menurut laman web rasmi JPV, hanya 11 pengeksport daging beku kerbau di India mendapat pengiktirafan bagi diimport ke Malaysia, termasuk status halal dan paling terakhir dilakukan pada 6 November 2019.

Senarai terkini JPV pula menunjukkan, daripada 11 pembekal terbabit, syarikat Federal Agro Industries Private Limited digantung pengiktirafan berkuat kuasa serta-merta pada 16 September lalu.

Dalam perkembangan sama, SPRM dalam satu kenyataan pada Isnin lalu menjelaskan pihaknya sudah menahan lapan suspek sejak 4 Januari lalu bagi membantu siasatan berhubung isu kartel daging sejuk beku.


Wanita rugi RM20,800 diperdaya pelaburan palsu

SEREMBAN 10 Sept – Seorang wanita mengalami kerugian RM20,800 akibat diperdaya pelaburan palsu dalam talian di Kuala Pilah, dekat sini Isnin lalu.

Ketua Jabatan Siasatan Jenayah Komersial Negeri Sembilan Superintendan Aibee Abd Ghani berkata, mulanya wanita itu menerima pesanan ringkas melalui aplikasi Whatsapp daripada nombor tidak dikenali yang menawarkan kerja menjual barangan secara dalam talian pada 4 September.

Beliau berkata keesokan harinya wanita berusia 32 tahun itu menerima bayaran sebanyak RM230, kononnya kerana telah ‘berjaya’, sebelum suspek ‘memancing’ wanita itu untuk membuat satu pelaburan pada 6 September.

“Akibat percaya, wanita itu bersetuju dan kemudian membuat pemindahan wang ke dalam akaun seorang individu sebanyak tujuh kali dengan nilai keseluruhan RM20,800.

“Kesemua wang itu dimasukkan susulan wanita itu dijanjikan keuntungan yang banyak, dan wanita itu ada menghubungi suspek pada 8 September lepas untuk meminta wang yang dijanjikan, sebelum nombor telefonnya disekat,” katanya dalam kenyataan di sini hari ini.

Aibee berkata wanita itu membuat laporan polis pada hari yang sama setelah menyedari ditipu dan kes disiasat mengikut Seksyen 420 Kanun Keseksaan kerana menipu.


Empat pemancing, tekong terkandas bot rosak, diselamatkan APMM

KUALA TERENGGANU 26 Feb. – Agensi Penguatkuasaan Maritim Malaysia (APMM) Terengganu menyelamatkan empat pemancing dan seorang tekong yang terkandas akibat kerosakan enjin bot, pada jarak 15 batu nautika dari Pulau Redang petang, semalam.

Pengarahnya Kapten Maritim Muhammad Suffi Mohd Ramli berkata sejurus maklumat diterima, bot Penggalang 17 milik APMM Terengganu yang berada di kawasan berhampiran telah diatur gerak ke lokasi kejadian.

“Kesemua pemancing dan tekong yang juga warga tempatan berusia lingkungan 32 hingga 47 tahun berjaya diselamatkan kira-kira 5.45 petang dan mereka dipindahkan ke atas bot Penggalang 17 manakala bot mereka ditunda ke jeti Pulau Redang untuk dibaiki,” katanya dalam kenyataan hari ini.

Dalam pada itu beliau berkata APMM sentiasa bersiap sedia memberikan perkhidmatan dan bantuan kecemasan kepada masyarakat terutamanya komuniti laut dan agensi-agensi kerajaan sekiranya berlaku sebarang kecemasan atau bencana di laut.

Muhammad Suffi turut meminta masyarakat untuk melaporkan sebarang maklumat dan salah laku di perairan negara dengan menghubungi talian MERS 999 atau Pusat Operasi Maritim Negeri Terengganu di talian 09-6224 357.


Lebih banyak konsesi lebuh raya akan distruktur semula – Fadillah

Menteri Kanan Kerja Raya Datuk Seri Fadillah Yusof berkata kerajaan mengalu-alukan syarikat swasta mengambil alih syarikat konsesi lebuh raya lain bagi tujuan tersebut.

“Kerajaan mengalu-alukan pihak swasta untuk tampil dengan terma sedemikian, yang mana syarikat konsesi akan memulangkan lebuh raya kepada kerajaan sejurus melunaskan hutang kewangannya, ini satu kelegaan kepada rakyat.

“…akan ada rundingan penstrukturan yang melibatkan konsesi lebuh raya lain selepas ini,” katanya pada sidang media khas di sini hari ini.

Terdahulu hari ini, Perdana Menteri Datuk Seri Ismail Sabri Yaakob memaklumkan kerajaan bersetuju dengan cadangan penstrukturan semula empat konsesi iaitu Kesas Sdn Bhd yang menguruskan Lebuhraya Shah Alam (KESAS) dan Syarikat Mengurus Air Banjir dan Terowong Sdn Bhd yang menguruskan Sistem Pengurusan Air Banjir dan Terowong (SMART).

Selain itu, ia juga melibatkan syarikat Sistem Penyuraian Trafik KL Barat Sdn Bhd yang menguruskan Lebuhraya Skim Penyuraian Trafik Kuala Lumpur Barat (SPRINT) dan Lingkaran Trans Kota Sdn Bhd yang menguruskan Lebuhraya Damasara – Puchong (LDP).

Susulan pengambilalihan 100 peratus syarikat swasta, Amanat Lebuhraya Rakyat Berhad (ALR) ke atas keempat-empat syarikat konsesi itu, kadar tol yang dikendalikan di bawah kesemua syarikat tersebut tidak akan dinaikkan dan kekal sehingga tamat tempoh konsesi.

Penstrukturan itu juga dapat menjimatkan bayaran pampasan dari 1 Jan 2022 sehingga tamat tempoh konsesi serta penjimatan bersih bagi pembayaran subsidi tol yang dianggarkan berjumlah sekurang-kurangnya RM4.3 bilion.

Mengulas lanjut, beliau berkata penstrukturan juga akan melibatkan pelanjutan tempoh konsesi bagi tiga syarikat tersebut kecuali SMART yang akan dipendekkan tempoh konsesinya.

“Namun lanjutan tempoh konsesi ini bukanlah hak eksklusif syarikat konsesi dan tertakluk kepada bilangan trafik serta pantauan pihak kerajaan dari semasa ke semasa,” katanya.

Fadillah berkata melalui kaedah penstrukturan semula itu, tiada lagi pemegang saham berorientasikan keuntungan yang akan melibatkan pulangan kepada pemegang saham dalam apa jua bentuk seperti dividen.

Beliau berkata kerajaan juga tidak boleh mengabaikan obligasi dalam perjanjian konsesi sedia ada kerana ia akan memberi imej negatif kepada pelabur sehingga menyebabkan kekurangan minat mereka untuk melabur di negara ini.

“Ini selaras dengan Dasar Penswastaan…syarikat swasta masih lagi bertanggungjawab mengendalikan operasi dan menyenggara lebuh raya berkenaan,” katanya sambil menambah ALR juga perlu menyerap semua kakitangan sedia ada di bawah keempat-empat syarikat konsesi berkenaan.

Beliau berkata kerajaan tidak mengeluarkan sebarang perbelanjaan bagi transaksi pengambilalihan tersebut serta tidak memberi sebarang jaminan untuk pembiayaan oleh ALR bagi cadangan penstrukturan semula empat syarikat konsesi itu.

Kerajaan juga tidak perlu menanggung sebarang kos penyenggaraan dan operasi dengan penstrukturan semula KESAS, LDP, SPRINT dan SMART, katanya. – BERNAMA


Sesi persekolahan tanpa sistem penggiliran bermula esok – Radzi

KOTA BHARU, 16 April – Sesi persekolahan kembali seperti sediakala tanpa menggunakan sistem penggiliran bermula esok, kata Menteri Kanan Pendidikan Datuk Dr Radzi Jidin.

“Mungkin apabila sekolah dibuka semula, kita akan lihat bagaimana murid datang ke sekolah dan keadaan di luar yang semakin terbuka membuatkan ada yang tidak mematuhi prosedur operasi standard (SOP).

Oleh itu, saya menyeru jasa baik pihak kepimpinan Jabatan Pendidikan Negeri (JPN), Pejabat Pendidikan Daerah (PPD), guru dan murid bagi memastikan kali ini sekolah akan dibuka dan tidak lagi ditutup,” katanya ketika berucap pada Majlis Ihya Ramadan Bersama Warga Pendidikan Negeri Kelantan di sini, hari ini.

Beliau berkata garisan panduan berkenaan bersesuaian dengan keadaan semasa yang lebih terbuka, selain pada masa sama memastikan segala ketetapan yang dibuat dapat dipatuhi.

“Ada yang persoal bila garis panduan pengurusan sekolah 3.0 akan ditambah baik, sedangkan untuk laksanakan sesuatu bukan boleh ditukar begitu sahaja.

Pelaksanaan ini termasuk perlu mengadakan perbincangan dengan Kementerian Kesihatan (KKM). Kita perlu bincang satu persatu, apakah pendekatan yang perlu dilaksanakan, garis panduan yang perlu dimasukkan dan sebagainya,” katanya.- BERNAMA


Masjid lama rosak, terabai hakis warisan sejarah

KOTA LAKSAMANA 18 Mei – Perhatian serius perlu diberikan pihak berkenaan apabila dilaporkan hanya sebuah daripada 56 masjid lama berusia lebih 100 tahun di negeri ini masih dalam keadaan baik dan warisan sejarahnya terpulihara.

Konservator, Kamaruddin Md Said berkata, 55 lagi masjid diletakkan di bawah Enakmen Pemuliharaan dan Pemugaran Warisan Budaya 1988 Warisan telah rosak dan ‘hilang’ seni tinggalan sejarah akibat pelbagai faktor.

Menurutnya, hanya Masjid Kampung Keling yang berusia lebih 200 tahun dilihat masih elok dan terjaga warisan sejarahnya disebabkan kedudukan serta ruang sekeliling bangunan yang agak terhad.

“Ada antara masjid lama ini telah rosak akibat tindakan pengurusan yang melakukan ubah suai bangunan tanpa mengetahui warisan sejarah yang terdapat pada masjid.

“Ini disebabkan mereka tiada pengetahuan tentang sejarah dan tidak merujuk terlebih dahulu dengan agensi berkaitan seperti Majlis Agama Islam Melaka (MAIM) dan Perbadanan Muzium Melaka (PERZIM) sebelum baiki atau pengubah suaian,” katanya.

Beliau ditemui Melaka Hari Ini (MHI) selepas membentangkan kertas kerja bertajuk ‘Yang Lama Dikelek-Menyantuni Bangunan Warisan’ pada Bengkek Konservasi: Pemulihan Dan Pemuliharaan Warisan Ketara di sini.

Bengkel yang memasuki hari kedua hari ini membabitkan150 peserta daripada pelbagai jabatan seluruh negara selain pelajar institusi pengajian tinggi awam dan swasta seperti Universiti Malaya serta Politeknik Merlimau Melaka.

“Kita tidak boleh salahkan pihak masjid kerana jawatankuasa berubah mengikut tempoh dan bila bertukar mereka tidak tahu nak urus masjid warisan ini.

“Sepatutnya mereka ini diberi garis panduan yang jelas dan pada masa, perlu ada peranan MAIM dan PERZIM untuk memberi nasihat atau rujukan,” katanya

Jelasnya, ada sesetengah pengurusan masjid warisan ini lebih selesa menyelenggara sendiri masjid atau membiarkan kerosakan kecil tanpa merujuk perhatian agensi terlibat.

“Misalnya masalah tumbuhan menjalar di atas kubah atau bumbung masjid yang pada awalnya hanya kecil namun bila dibiarkan, ianya berakar dan merosakan stuktur bangunan.

“Alangkah lebih baiknya, jika dua kali sebulan, pihak masjid mengenal pasti apa-apa kerosakan kecil yang boleh dibaiki dengan kos yang murah sebelum menjadi teruk dan akhirnya terbiar,” katanya.

Pada masa yang sama, beliau mencadangkan semua agensi terlibat dalam pemuliharaan dan penjagaan masjid warisan termasuk Jabatan Warisan dan Jabatan Kerja Raya mengenal pasti pendekatan yang sesuai bagi menangani permasalahan yang timbul.


Wanita warga emas ditemukan maut dengan kesan kecederaan

SEREMBAN, 24 September – Seorang wanita warga emas ditemukan meninggal dunia dengan kesan kecederaan pada anggota badan di sebuah rumah di Jalan Kedidi 7, Taman Paroi Jaya dekat sini malam tadi.

Ketua Polis Daerah Seremban ACP Nanda Maarof berkata pihaknya menerima laporan berhubung penemuan mayat wanita berusia lingkungan 70-an itu pada 8.25 malam.

“Siasatan mendapati beberapa barang peribadi milik wanita itu telah tiada dan mayatnya dihantar Hospital Tuanku Ja’afar di sini untuk bedah siasat,” katanya dalam kenyataan hari ini.

Nanda berkata susulan itu, polis meminta seorang lelaki, Mohd Faizul Mohamad Ali Kamil, 45, beralamat di Kampung Berkat Chembong, Rembau, Negeri Sembilan tampil bagi membantu siasatan yang dijalankan mengikut Seksyen 302 Kanun Keseksaan.

Beliau turut meminta orang ramai menyalurkan maklumat kejadian kepada Pegawai Penyiasat ASP Fauzan Azima Razak di talian 06-6033 222 dan tidak menimbulkan sebarang spekulasi berhubung kejadian itu.


Helikopter terhempas: BSKU mulakan siasatan

KUALA LUMPUR 8 Nov. –  Pasukan Biro Siasatan Kemalangan Udara (BSKU), Kementerian Pengangkutan telah memulakan siasatan teknikal terhadap kemalangan melibatkan dua helikopter di Taman Melawati dekat sini hari ini.

Menteri Pengangkutan Datuk Seri Dr. Wee Ka Siong berkata siasatan dilakukan menurut Lampiran 13 – Siasatan Kemalangan dan Insiden Pesawat Pertubuhan Penerbangan Awam Antarabangsa yang antara lain memperuntukkan laporan awal siasatan perlu disediakan dalam tempoh 30 hari daripada tarikh kejadian.

“Tujuan utama penyiasatan dilaksanakan ialah untuk menentukan hal keadaan dan punca kemalangan dengan tujuan menyelamatkan nyawa dan juga mengelakkan berlaku kemalangan yang sama pada masa depan.

Menurut Wee, pasukan penyiasatan akan mengeluarkan satu laporan penuh berhubung hasil siasatan termasuk syor penambahbaikan untuk keselamatan penerbangan awam setelah siasatan selesai.

Wee berkata Pusat Penyelarasan Penyelamat Aeronautik Kuala Lumpur (KL ARCC) juga telah diaktifkan untuk membantu dalam penyelarasan operasi menyelamat kemalangan itu yang dilaporkan berlaku pada 11.50 pagi tadi.

Kemalangan melibatkan dua helikopter (9M-HCA & 9MHCB) jenis G2CA itu berlaku ketika kedua-duanya sedang melakukan latihan penerbangan setelah berlepas dari Lapangan Terbang Sultan Abdul Aziz Shah (LTSAAS), Subang dengan setiap pesawat membawa dua kru.


Kerosakan peralatan PMU di Yong Peng punca gangguan elektrik -TNB

KUALA LUMPUR, 27 Julai – Gangguan bekalan elektrik yang berlaku di beberapa kawasan di Semenanjung Malaysia sejak 12.39 tengah hari ini berpunca daripada kerosakan satu peralatan di Pencawang Masuk Utama (PMU) Yong Peng North di Yong Peng, Johor.

TNB dalam kenyataan hari ini memaklumkan kerosakan itu mengakibatkan kehilangan beban sebanyak 2.2 gigawatt (GW) yang merupakan 10 peratus daripada keseluruhan permintaan bekalan di Semenanjung Malaysia.

Menurut TNB, bekalan elektrik di kawasan mengalami gangguan berjaya dipulihkan sepenuhnya pada 3:02 petang yang mana kebanyakan kawasan terjejas berjaya dipulihkan secara berperingkat seawal 20 minit gangguan berlaku, hasil usaha berterusan pasukan teknikal syarikat utiliti itu.

“Kami memohon maaf atas segala kesulitan yang dialami oleh pengguna semasa gangguan bekalan ini. Untuk sebarang pertanyaan mengenai gangguan bekalan, pengguna boleh menghubungi talian TNB Careline di 15454,” menurut kenyataan itu.


Polis siasat kereta mewah halang lalu lintas

KULAI, 20 Mac – Polis menjalankan siasatan susulan video tular memaparkan kumpulan konvoi kereta mewah yang berhenti di Kilometer 34, Lebuhraya Utara-Selatan arah Selatan, berhampiran susur keluar Sedenak, sehingga menghalang lalu lintas, tiga hari lepas.

Beliau berkata hasil siasatan awal mendapati kejadian berpunca daripada sebuah pacuan empat roda Ford Ranger yang cuba memotong konvoi kumpulan kereta mewah secara berbahaya sebelum melanggar salah sebuah kereta itu ketika memasuki lorong kiri.

“Akibat pelanggaran itu, kumpulan kereta mewah terbabit bertindak memberhentikan kenderaan mereka di tengah-tengah lebuh raya berikutan rasa tidak berpuas hati dan menyebabkan berlaku perselisihan faham di antara mereka di lokasi kejadian,” katanya dalam satu kenyataan di sini hari ini.

Tok berkata kes disiasat di bawah Seksyen 147 Kanun Keseksaan (Merusuh) yang boleh membawa hukuman dua tahun penjara atau denda dan Seksyen 42 (1) Akta Pengangkutan Jalan 1987 yang boleh membawa hukuman maksimum lima tahun penjara dan denda maksimum RM15,000, jika disabit kesalahan.

Terdahulu, video berdurasi 45 saat itu memaparkan aksi pemanduan secara berbahaya oleh sebuah pacuan empat roda Ford Ranger yang cuba memotong kumpulan konvoi kereta mewah berkenaan di lorong kiri sebelum melanggar salah sebuah daripadanya. – BERNAMA


Kompleks Balai Istiadat bakal dibina sebelah Makam Tok Gubah

ASAHAN 9 Jun – Sebuah Kompleks Balai Istiadat yang menjadi produk pelancongan baharu di negeri ini bakal dibina di Dewan Undangan Negeri (DUN) Asahan bersebelahan Makam Tok Gubah.

Ahli Dewan Undangan Negeri (ADUN) Asahan, Fairul Nizam Roslan berkata, bagaimanapun makam sedia ada di kawasan itu akan dikekalkan sebagai tapak warisan sejarah.

“Tanah di kawasan makam itu seluas 0.64 hektar yang merupakan tanah kerajaan, jadi kita nak minta Perbadanan Muzium Melaka (Perzim) untuk ambil sebahagian tanah itu.

“Makam sedia ada tu kita tinggalkan sebagai tapak warisan dan selebihnya tu tanah itu kita nak jadikan sebagai balai istiadat satu lagi produk pelancongan baharu di Melaka.

“Setakat ini kita sedang menunggu kertas kerja daripada Perzim macam mana, mungkin dalam masa terdekat kita cuba usahakan mengenai balai ini,” katanya kepada MHI.

Terdahulu Fairul Nizam telah mengadakan lawatan kerja ziarah di Makam Tok Gubah bersama Perzim anjuran Persatuan Panca Warisan Melaka Selasa lalu.


Kerajaan perkasakan projek akuakultur negara

Menteri Pertanian dan Keterjaminan Makanan, Datuk Seri Mohamad Sabu berkata, setakat ini negara hanya merekodkan sebanyak 20 peratus hasil daripada projek akuakultur, manakala baki 80 peratus adalah hasil perikanan daripada laut.

Mohamad berkata kerajaan mahu jumlah itu ditingkatkan kepada nisbah 60:40 iaitu 60 peratus daripada laut manakala 40 peratus lagi menerusi sumber penternakan projek akuakultur.

“Bukan diternak di darat tetapi di pesisir laut atau sungai. Nelayan diminta agar lebih aktif dalam aktiviti perikanan dan bagi jangka masa panjang kerajaan menggalakkan mereka ini untuk meneroka laut dalam.

“Sekarang ramai dalam kalangan nelayan Pantai A adalah golongan Bumiputera. Selepas ini diharapkan lebih ramai Bumiputera terbabit dalam aktiviti perikanan laut dalam,” katanya pada sidang media selepas merasmikan Majlis Penyerahan Rumah Nelayan di bawah Projek PSN Negeri Melaka di Taman Desa Bayu, Kuala Sungai Baru, di sini, hari ini.

Hadir sama, Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh, Exco Kemajuan Desa, Pertanian dan Industri Asas Tani negeri, Datuk Abdul Razak Abdul Rahman, Timbalan Setiausaha Kerajaan Negeri (Pembangunan), Badaruddin Mohd Kassim, Ahli Dewan Undangan Negeri (Adun) Kuala Linggi, Rosli Abdullah dan Ketua Pengarah Lembaga Kemajuan Ikan Malaysia (LKIM), Yusoff Othman.

Beliau berkata kerajaan sentiasa peka dengan nasib dan kebajikan para nelayan, berikutan itu pelbagai bentuk bantuan akan terus disalurkan kepada golongan itu, sekali gus memperkasakan lagi industri perikanan negara.

“Dengan kemudahan ini diharap dapat memberikan keselesaan kepada nelayan. Kementerian melalui Lembaga Kemajuan Ikan Malaysia (LKIM) telah melaksanakan pelbagai projek infrastruktur seperti kompleks atau jeti pendaratan dan stor enjin,” katanya.


Rang undang-undang profesion kerja sosial dalam peringkat akhir

PUTRAJAYA 17 Mac. – Kementerian Pembangunan Wanita, Keluarga dan Masyarakat (KPWKM) kini dalam peringkat akhir penggubalan draf Rang Undang-Undang (RUU) Profesion Kerja Sosial, kata Menterinya Datuk Seri Rina Harun.

Melalui perundangan itu, katanya profesion kerja sosial itu akan diiktiraf melalui pendaftaran dan perakuan amalan yang dikawal selia oleh Majlis Profesion Kerja Sosial.

“Penggubalan Rang Undang-Undang ini penting bagi mendepani cabaran sosial dan bagi menjaga kebajikan dan kesejahteraan rakyat terutamanya kanak-kanak, wanita, warga emas yang rentan, orang kurang upaya dan golongan memerlukan,” katanya.

Rina berkata demikian pada Malam Apresiasi Pekerja Sosial yang diadakan sempena sambutan Hari Kerja Sosial Sedunia 2021 semalam, dalam kenyataan dikeluarkan KPWKM hari ini.

Sehingga Disember 2020, terdapat 3,814 pegawai skim sosial pelbagai gred berkhidmat di Jabatan Kebajikan Masyarakat (JKM) dalam skop tugas pekerja sosial yang melibatkan pengurusan kes kepada kumpulan sasar.

Kerja sosial adalah aktiviti dijalankan oleh seorang pekerja sosial profesional terlatih bagi meningkatkan kesejahteraan dan kefungsian sosial individu, keluarga, kumpulan, organisasi atau masyarakat.


Pelancongan ‘Glamping’ tarikan terbaharu Pulau Besar

TELOK MAS 29 Jan – Sasaran Melaka mencapai 5.6 juta pelancong tahun ini mampu dicapai dengan wujudnya tarikan baharu seperti eko pelancongan di 16 pulau di perairan Selat Melaka.

EXCO Pelancongan negeri Datuk Muhammad Jailani Khamis berkata, pihaknya kini sedang membangunkan tapak tarikan eko pelancongan Glamping (perkhemahan) di Pulau Besar yang kaya dengan sejarah dan landskap menarik.

“Pembersihan tapak yang kita beri nama Pantai Laguna sepanjang 200 meter sudah dijalankan. Bukan saja pantai yang cantik lokasi itu juga berhampiran hutan bakau.

Hadir sama Timbalan Setiausaha Kerajaan Negeri (Pembangunan) Datuk Salhah Salleh dan Ketua Pegawai Eksekutif MPPM Majlis Pembangunan Pulau-Pulau Melaka (MPPM) Azhar Yaaacob.

Dalam pada itu, mengulas mengenai penganjuran Pulau Besar New Year Challenge 2022, Muhammad Jailani berkata, lebih banyak pertandingan seumpama itu akan diadakan selepas ini.

“Kali ini jumlah penyertaan dihadkan kepada 120 peserta saja kerana perlu patuh prosedur operasi standard (SOP) ditetapkan Majlis Keselamatan Negara (MKN).


Omicron: Malaysia kesan satu lagi kes babitkan kanak-kanak perempuan dari Lagos

KUALA LUMPUR, 16 Dis – Malaysia mengesan satu lagi kes varian Omicron membabitkan seorang kanak-kanak perempuan warganegara, berumur lapan tahun, yang tiba dari Lagos, Nigeria pada 5 Dis lepas.

Menteri Kesihatan Khairy Jamaluddin berkata kes dikenal pasti selepas Institut Penyelidikan Perubatan (IMR) menjalankan ujian PCR Genotyping Assay ke atas 52 sampel daripada 52 kes positif COVID-19 dalam kalangan pengembara yang pulang dari luar negara bagi tempoh 6 hingga 10 Dis lepas.

“Daripada jumlah ini, satu sampel telah menunjukkan kemungkinan varian Omicron melalui ujian PCR Genotyping Assay dan jujukan genom penuh (WGS) yang dijalankan selanjutnya ke atas sampel tersebut telah disahkan varian Omicron pada 14 Dis 2021.

“Ini menjadikan jumlah kumulatif kes yang dikesan varian Omicron di Malaysia adalah sebanyak dua kes dengan kedua-duanya merupakan jangkitan import dari luar negara,” katanya pada sidang media di Parlimen hari ini.

Menjelas lanjut, Khairy berkata keputusan ujian RT-PCR COVID-19 ke atas kes yang tiba bersama ibu dan adik perempuannya itu adalah negatif sebelum mereka berlepas ke Malaysia.

Katanya selepas tiba di Lapangan Terbang Antarabangsa Kuala Lumpur (KLIA), kes dan ahli keluarganya menjalani RT-PCR dan kuarantin wajib di rumah sebelum kanak-kanak perempuan yang tidak mempunyai gejala itu memperoleh keputusan positif COVID-19 pada 7 Dis dan diarah menjalani isolasi di rumah selama 14 hari.

Menurut Khairy, kontak rapat kepada kes terdiri daripada ibu, adik perempuan, bapa dan pemandu teksi yang membawa kes dan keluarganya dari KLIA ke kediaman.

Beliau berkata semua ujian ke atas ibu dan adik perempuannya iaitu sebelum berlepas ke Malaysia, semasa ketibaan, pada hari kelima dan pada hari ke-11 menunjukkan keputusan negatif.

Keputusan ujian RT-PCR bapa kes yang tiba di Malaysia pada 12 Dis juga negatif dan menjalani arahan kuarantin di sebuah stesen kuarantin swasta manakala keputusan ujian RT-PCR bagi pemandu teksi dijangka diketahui hari ini.

“Terdapat seramai 35 orang kontak dalam penerbangan iaitu empat baris tempat duduk di hadapan, belakang, sebelah kiri dan sebelah kanan. Keputusan ujian RT-PCR semasa ketibaan dan pada hari kelima bagi kesemua kontak ini adalah negatif.

“Pihak Kementerian Kesihatan (KKM) bersama Jabatan Kesihatan Negeri dan Pejabat Kesihatan Daerah meneruskan siasatan lanjut termasuk siasatan kontak semasa dalam penerbangan. Buat masa ini, punca jangkitan kes masih dalam siasatan,” katanya.

Dalam pada itu, Khairy memaklumkan hasil ujian PCR Genotyping Assay yang dijalankan KKM, sebanyak 18 kes lagi menunjukkan kemungkinan varian Omicron dan kini sedang menunggu keputusan pengesahan daripada WGS serta keputusan dijangka akan diperolehi esok.

“18 kes ini daripada pelbagai negara. Kita tak akan umumkan lagi negara mana sehingga kita dapat  jujukan genom penuh nanti,” katanya. – BERNAMA


Nenek 91 tahun ditemui mati, pemuda 20-an ditahan

MERLIMAU 20 Januari – Seorang wanita warga emas dipercayai menjadi mangsa samun ditemui meninggal dunia di kediamannya di Kampung Pulai Darat, di sini, awal pagi tadi.

Pemangku Ketua Polis Daerah Jasin, Asisten Superintendan Mohd Fadzli Othman berkata, pihaknya bergegas ke kediaman mangsa untuk melakukan pemeriksaan selepas menerima maklumat daripada jiran wanita berkenaan pada jam 3.45 pagi.

Mohd Fadzli berkata, susulan pemeriksaan dilakukan pihaknya menemui mangsa, Misah Md Amim, 91, dalam keadaan tidak sedarkan diri terbaring dibahagian dapur kediaman terbabit.

“Susulan kejadian dan berpandukan kepada maklumat diterima kami menahan seorang pemuda berusia 20-an di sebuah lokasi berhampiran enam jam kemudian,” katanya.


Kurang 50 peratus masyarakat Melayu terima dos penggalak – Khairy

KUALA LUMPUR, 11 Feb – Kurang daripada 50 peratus masyarakat Melayu telah menerima dos penggalak COVID-19 dan keadaan ini memerlukan komunikasi yang lebih baik khususnya menerusi media sosial, kata Menteri Kesihatan Khairy Jamaluddin.

Beliau berkata secara keseluruhan, pemberian dos penggalak harian mula meningkat semula kerana ia merupakan langkah terbaik dalam memberi perlindungan terutama dalam gelombang Omicron yang pantas merebak ketika ini.

“(Sebanyak) 80 peratus masyarakat Cina ‘boosted’ (menerima suntikan dos penggalak). Namun perlu komunikasi yang lebih mantap di Facebook sebab Melayu kurang 50 peratus,” katanya menerusi ciapan dalam akaun Twitter di sini hari ini.

Setakat semalam (10 Feb), berdasarkan peratusan data liputan dos penggalak mengikut bangsa di seluruh negara yang dikongsikan Khairy, masyarakat Melayu merekodkan sebanyak 47.9 peratus individu yang telah menerima dos penggalak, Cina (81.3 peratus), India (56.4 peratus), Orang Asli dan Peribumi (49.6 peratus) dan lain-lain (50.6 peratus).

Ini diikuti Melaka (71.9 peratus), Lembah Klang (66.9 peratus), Negeri Sembilan (62.4 peratus), Pulau Pinang (61.5 peratus), Wilayah Persekutuan Labuan (57.1 peratus), Johor (56.8 peratus), Perak (51.7 peratus), Pahang (48.3 peratus), Kedah (43.9 peratus), Terengganu (38.4 peratus), Perlis (30.9 peratus), Kelantan (25.3 peratus) dan Sabah (24.8 peratus).

Dalam ciapan berasingan, Khairy yang turut berkongsi peta liputan dos penggalak COVID-19 bagi Lembah Klang dan Johor berkata tumpuan perlu diberikan di kawasan liputan rendah terutamanya untuk Pilihan Raya Negeri (PRN) Johor.

Setakat semalam, keseluruhan 57 peratus penduduk di Johor telah menerima suntikan dos penggalak dengan Muar merekodkan sebanyak 71 peratus, diikuti Johor Bahru (67 peratus), Kulai (56 peratus), Batu Pahat (52 peratus), Kluang (46 peratus), Kota Tinggi (42 peratus), Tangkak (40 peratus), Segamat (37 peratus), Pontian (35 peratus) dan Mersing (32 peratus).

Bagi tempoh sama di Lembah Klang, keseluruhan 67 peratus penduduk telah menerima dos penggalak dengan Petaling merekodkan jumlah penduduk yang menerima dos penggalak tertinggi iaitu sebanyak 79 peratus diikuti Kuala Lumpur (75 peratus), Putrajaya (70 peratus) dan Hulu Langat (61 peratus).

Klang dan Gombak pula, masing-masing 59 peratus, Kuala Langat dan Sepang masing-masing 54 peratus, Kuala Selangor (48 peratus), Sabak Bernam (40 peratus) dan Hulu Selangor (20 peratus).

Menurut ciapan lain, Khairy berkata majikan perlu menaik taraf sistem pengudaraan di pejabat masing-masing jika perlu mengadakan mesyuarat secara fizikal sebagai langkah berjaga-jaga.

“Anda (majikan) layak mendapatkan potongan cukai untuk menaik taraf sistem pengudaraan di pejabat anda. Kemudahan ini dilanjutkan sehingga akhir 2022. Maklumat lanjut menerusi @LHDNMofficial,” katanya.- BERNAMA


Kita dah buktikan kerajaan UMNO stabil, PM balas Sanusi

KUALA LUMPUR, 13 Feb – Tidak timbul isu kerajaan akan menjadi lebih stabil jika UMNO tidak menjadi kerajaan, itu kata Perdana Menteri Datuk Seri Ismail Sabri Yaakob mengulas kenyataan Menteri Besar Kedah Datuk Seri Muhammad Sanusi Md Nor.

Ismail Sabri berkata kerajaan kini adalah kerajaan UMNO dan beliau sendiri adalah perdana menteri dari UMNO, yang mendapat sokongan dari rakan-rakan parti lain.

“Kita dah tunjuk (buktikan) kerajaan ini stabil, saya sendiri Perdana Menteri UMNO dan disokong oleh rakan-rakan parti yang lain,” katanya kepada pemberita selepas menghadiri majlis Makan Tengah Hari Lou Sang Tahun Baharu Cina Keluarga Malaysia di sini, hari ini.

Terdahulu, Muhammad Sanusi dilaporkan berkata formula untuk melihat kestabilan politik di Malaysia dan negeri-negeri seluruh negara adalah bila UMNO tidak lagi memerintah.

“Ia tidak pernah berlaku sebelum ini, ia semua bagi memastikan politik negara dalam keadaan stabil, jadi tiada isu seperti yang dikatakan oleh MB (Muhammad Sanusi) itu,” katanya.- BERNAMA


Prosiding kes bunuh dan dera adik Amir bermula hari ini

AYER KEROH 10 Feb. -Prosiding pendakwaan kes ibu kandung dan bapa tiri yang didakwa mendera anak lelaki mereka, Zubaidy Amir Qusyairi Abd Malek, 7, hingga maut pada 29 Januari lalu bermula hari.

Seawal jam 8.30 pagi kelibat beberapa ahli keluarga kandung pasangan itu kelihatan hadir di pekarangan Kompleks Mahkamah Ayer Keroh di sini.

Mereka akan dituduh di Mahkamah Majistret atas pertuduhan mengikut Seksyen 302 Kanun Keseksaan manakala pendakwaan kes penderaan mengikut Seksyen 31(1)(a) Akta Kanak-kanak 2001 dibuat di Mahkamah Sesyen.

Melaka Hari Ini sebelum ini melaporkan mayat Zubaidy Amir ditemukan mati lemas di dalam tong air di sebuah rumah di Taman Krubong Jaya, 29 Januari lalu namun siasatan awal polis mendapati terdapat kecederaan fizikal pada badan mangsa dipercayai didera.


Lori terbabit kemalangan di Gerik gagal audit keselamatan

AYER MOLEK 16 Disember – Lori yang terbabit dalam kemalangan di Gerik, Perak 29 Oktober lalu hingga menyebabkan seorang bayi maut, gagal dalam Pemeriksaan dan Audit Keselamatan (JISA).

Ketua Pengarah Jabatan Pengangkutan Jalan (JPJ), Datuk Zailani Hashim berkata, laporan itu diperoleh pihak semalam dan akan diserahkan kepada Agensi Pengangkutan Awam Darat (APAD) untuk tindakan lanjut.

“Penggantungan permit dan tempoh akan dimaklumkan oleh pihak APAD nanti,” katanya pada sidang media selepas Majlis Penghargaan Akademi Pengangkutan Jalan Malaysia Bersama Media, di Akademi JPJ Tiang Dua, di sini.

Hadir sama pada majlis itu, Pengarah Akademi Pengangkutan Jalan Malaysia Muhammad Kifli Ma Hassan dan Pengarah JPJ Melaka Muhammad Firdaus Shariff.

Terdahulu, media melaporkan Kementerian Pengangkutan akan menggantung permit operasi sebuah syarikat lori selepas pemandunya dikesan terbabit dalam kemalangan di Gerik, hingga menyebabkan seorang bayi maut, hujung Oktober lalu.

Menteri Pengangkutan Anthony Loke, menerusi kenyataan di akaun Facebook mengarahkan JPJ dan APAD mengambil tindakan terhadap pemandu dan syarikat lori yang terbabit dalam kemalangan terbabit.

Insiden itu, tular menerusi laman sosial apabila seorang lelaki yang juga pemandu kereta meluahkan rasa marah dengan tindakan cuai pemandu lori yang menjadi punca kepada kemalangan.


Gajah betina ‘masuk’ sekolah

GERIK, 22 Jan. – Seekor gajah betina berusia antara 30 hingga 35 tahun menceroboh masuk ke kawasan Sekolah Kebangsaan (SK) RPS Kemar dekat sini pada Selasa lalu.

Pengarah Jabatan Perlindungan Hidupan Liar dan Taman Negara (Perhilitan) Perak Yusoff Shariff berkata gajah liar itu telah merosakkan pagar elektrik yang dipasang di kawasan sekolah namun tidak menyebabkan sebarang kecederaan atau kemalangan jiwa.

“Kakitangan Perhilitan Perak telah pergi ke sekolah itu dan membaiki pagar tersebut termasuk menambah arus elektrik ke tahap 9.1 voltan dan ia cukup untuk halang gajah masuk, lampu biru ‘High LED’ untuk takutkan gajah juga dipasang,” katanya ketika dihubungi Bernama malam tadi.

Beliau mengulas satu video tular berdurasi satu minit 16 saat yang menunjukkan seekor gajah di dalam kawasan SK RPS Kemar, Gerik.

Yusof berkata Perhilitan Perak telah memasang pagar elektrik di sekeliling sekolah itu sejak November tahun lalu bagi mengelak insiden gajah liar memasuki premis tersebut.

Sehubungan itu, beliau meminta penduduk RPS Kemar untuk sama-sama menjaga pagar tersebut demi keselamatan bersama kerana pihak Perhilitan tidak berupaya menjaganya 24 jam sehari.

“Kami pasang pagar letrik tersebut kerana risau keselamatan para pelajar, anak-anak penduduk kampung dan guru sekolah. Kami harap penduduk juga dapat bersama-sama menjaga pagar elektrik itu,” katanya.


Litar lumba boleh bantu tingkat kemahiran pemanduan di jalan raya

Bekas pelumba motosikal negara Wazi Abdul Hamid berkata kaedah itu telah banyak digunakan di negara luar, dan ia dilihat membantu dalam mengurangkan kadar kematian di jalan raya.

“Kita kena tahu sebenarnya fungsi litar itu pelbagai, bukan semata-mata tempat berlumba. Di Eropah umpamanya, bila tiada perlumbaan pemilik litar akan buka kepada orang ramai untuk gunakan kemudahan tersebut, bagi meningkatkan kemahiran memandu.

“Saya fikir perkara sama dapat kita lakukan jika kita ada litar yang mencukupi, mendidik orang ramai dari sudut kemahiran serta keselamatan,” katanya ketika ditemui pada sidang media di Program [email protected] Klass CubPrix Kementerian Belia dan Sukan (KBS) di sini, hari ini.

Sementara itu, mengulas hala tuju kejohanan motosikal cub prix, Wazi berkata sukan tersebut wajar diperluaskan di peringkat negeri bagi mencungkil bakat-bakat baharu, menggantikan pelumba sedia ada yang sedang bersaing di peringkat lebih tinggi.

“Kita tidak boleh harapkan kejohanan di peringkat nasional sahaja, kalau boleh setiap negeri dengan kerjasama pihak berkaitan boleh anjurkan kejohanan sama dalam skala yang lebih kecil.

“Ini bukan sahaja dapat mencungkil bakat muda yang berpotensi, malah memastikan sukan ini terus konsisten dan mendapat tempat di hati peminat,” katanya.

Ditanya tentang program yang dijalankan, beliau berkata ia dianjurkan dengan kerjasama KBS dan disertai 40 peserta dalam lingkungan usia 13 hingga 18 tahun.

Menurut Wazi objektif utamanya adalah untuk mencungkil bakat baharu dalam sukan cub prix, selain menjadikannya sebagai platform mendidik anak-anak muda, supaya tidak terlibat dalam perlumbaan haram di jalan raya.

“Pengisiannya bukan bersifat suka-suka, tetapi lebih kepada mendekatkan diri dengan anak-anak muda ini supaya mereka mendapat ilmu pengetahuan khususnya tentang sukan cub prix,” katanya. – BERNAMA


Bina taman tema moden bertaraf antarabangsa di Pulau Melaka – Ab Rauf

PULAU MELAKA 8 Mac – Sebuah taman tema moden bertaraf dunia setanding Taman Tema Genting Skyworlds dirancang dibina di Pulau Melaka, dijangka siap pada 2026.

EXCO Kanan Pelaburan negeri, Datuk Seri Ab Rauf Yusoh berkata pembinaan taman tema dengan nilai pelaburan RM1.5 bilion itu bakal menarik lima juta pengunjung setiap tahun.

“Saya lihat taman tema bertaraf dunia ini jauh lebih baik daripada Genting Highland, sepertimana digambarkan KAJ Development Sdn Bhd kepada kita sebentar tadi.

“Ia lebih besar daripada Genting Highland iaitu dengan keluasan 14.56 hektar, dalam tempoh empat tahun dari sekarang kita akan nampak perkembangan pembinaan taman tema ini di Pulau Satu (PME1),” katanya.

Beliau berkata demikian pada sidang media selepas mengadakan lawatan rasmi ke Projek Melaka Gateway di Pulau Melaka, di sini hari ini.

Hadir sama Ketua Pegawai Eksekutif KAJ Development Sdn Bhd, Datuk Michelle Ong; Datuk Bandar Majlis Bandaraya Melaka Bersejarah (MBMB) Datuk Zainal Abu, Pengarah Pembangunan Perniagaan KAJ Development Sdn Bhd, Datuk Kamarudin Ahmad dan lain-lain kenamaan.

Ujarnya, kewujudan taman tema itu sudah pasti memberi limpahan kepada KAJ selain mampu menyediakan pelbagai kemudahan asas di dalam Negeri Melaka bagi menyambut ketibaan pelancong dari seluruh negara.

“Ini termasuklah dengan wujudnya kawasan ‘duty free zone’ (zon bebas cukai), kita juga akan lihat beberapa jenis produk yang bertaraf dunia dan berimpak tinggi akan berada di kawasan ini,” katanya.


Maszlee sah sertai PKR

Bekas Menteri Pendidikan itu menyifatkan penyertaan dalam PKR itu ibarat sirih pulang ke gagang apabila mendedahkan pernah didaftarkan sebagai ahli parti itu bagi Cabang Ampang pada 2017.

“Sementelahan PKR berada dalam situasi dan populariti yang tidak begitu menggalakkan pada waktu ini terutamanya selepas kekalahan Pilihan Raya Negeri (PRN) Melaka, saya terpanggil melakukan sesuatu untuk membawa perubahan.

“Ada yang mengejek mengapa masuk parti kalah, malah presidennya diserang dari pelbagai sudut oleh lawan dan segelintir kawan. Lebih malang ada yang sindir apa ertinya sertai Keadilan ketika mereka sedang lemah dan tidak menjadi pilihan.

“Saya katakan inilah harga sebuah perjuangan (kerana) saya tidak masuk parti untuk mengaut laba keuntungan dan tidak mahu menjadi opurtunis politik yang tukar parti untuk dapat jawatan atau ganjaran,” katanya seperti dipetik Utusan Malaysia.

Beliau berkata demikian dalam ucapannya pada program Jelajah Presiden yang dihadiri Presiden PKR, Datuk Seri Anwar Ibrahim di Dewan JKKK Kampung Baru Machap, di sini, hari ini.

Beliau pernah menganggotai Majlis Pimpinan Tertinggi Bersatu dan dilantik sebagai Menteri Pendidikan di bawah kerajaan Pakatan Harapan (PH), namun meletak jawatan susulan beberapa kontroversi.

Maszlee dipecat dari Bersatu pada Mei tahun lalu susulan konflik dalaman yang tercetus akibat keputusan parti itu untuk keluar daripada PH.

Beliau kemudian memutuskan untuk menjadi Ahli Parlimen Bebas pada November tahun lalu selepas beberapa bulan bersama Tun Dr. Mahathir Mohamad yang menubuhkan Parti Pejuang Tanah Air (Pejuang).


Datuk Saiful lepas jawatan CEO Melaka United

KEJUTAN buat pasukan Melaka United FC (MUFC) selepas Ketua Pegawai Eksekutifnya (CEO) Datuk Saiful Mat Sapri melepaskan jawatannya berkuatkuasa hari ini, menurut sumber portal Berita Harian sebentar tadi.

“Jadi inilah masa terbaik buat saya untuk membuat keputusan selepas melihat MUFC kini sudah kembali stabil dari semua aspek,” jelas Saiful.

Terdahulu, Ketua Menteri yang juga Presiden Persatuan Bolasepak Melaka United (MUSA), Datuk Seri Utama Sulaiman Md Ali menerusi satu entri pada akaun Facebook miliknya memaklumkan mengenai perjumpaan bersama pengurusan MUFC di pejabatnya di Ayer Keroh, hari ini.

Selain Saiful, pertemuan itu turut dihadiri Ketua Pegawai Eksekutif Kenteam Sdn Bhd, Datuk Seri Justin Lim dan Naib Presiden MUSA, Datuk Sazali Muhd Din.

“Pertemuan ini cukup penting dalam usaha memperkukuhkan lagi pasukan MUFC yang menjadi nadi kebanggaan kita, seterusnya memperbaiki kedudukan MUFC dalam saingan Liga Super,” kata Sulaiman.

Saiful menjawat jawatan selaku Bendahari Kehormat MUSA sebelum dilantik sebagai CEO MUFC pada Disember lalu selepas pasukan berkenaan melengkapkan proses penswastaan kelab.


JAPAS di bawah JAKIM berperanan jaga kesucian agama Islam

BALING, 17 Julai – Jawatankuasa Pemandu Menangani Ajaran Sesat Peringkat Kebangsaan (Japas) di bawah Jabatan Kemajuan Islam Malaysia (Jakim) memainkan peranan menjaga kesucian agama Islam daripada dihina ataupun dipersendakan pihak tidak bertanggungjawab.

Menteri di Jabatan Perdana Menteri (Hal Ehwal Agama) Datuk Idris Ahmad berkata jawatankuasa yang dipengerusikan oleh beliau itu turut dianggotai Majlis Keselamatan Negara (MKN), Polis Diraja Malaysia (PDRM), Suruhanjaya Komunikasi dan Multimedia Malaysia (MCMC) dan Jabatan Agama Islam Negeri.

Beliau berkata jawatankuasa itu penting untuk memastikan akidah umat Islam tidak terpesong dengan tindakan segelintir mereka yang mempersendakan dan menghina agama Islam sesuka hati.

“Apabila terima laporan (menghina agama Islam), kita akan bertindak dan akan hubungi mereka ini kerana kita mahu selamatkan akidah mereka. Orang Islam dia kena ingat, kalau permainkan soal itu (agama), ia melibatkan akidah.

“Kalau mereka bercakap itu dalam keadaan jahil, kita (Japas) akan panggil dan nasihatkan mereka, namun jika masih degil, maka tindakan akan dikenakan,” katanya pada sidang media selepas menyampaikan sumbangan bantuan banjir di Sekolah Menengah Agama (SMA) Arab Yayasan Khairiah dekat sini hari ini.

Idris berkata demikian ketika diminta mengulas tentang tindakan menghina agama Islam secara terbuka termasuk kes seorang pelawak wanita beragama Islam yang membuat persembahan komedi yang didakwa menghina agama itu di sebuah kelab komedi di Taman Tun Dr Ismail (TTDI), Kuala Lumpur baru-baru ini.

Idris berkata rakyat negara ini diingatkan agar tidak melakukan perbuatan menghina agama Islam kerana ia merupakan isu yang amat sensitif sekali gus boleh menggugat keharmonian negara ini.

“Orang Melayu, Islam, walaupun dia solat tidak cukup lima waktu tetapi bila melibatkan soal hina agama Islam, mereka akan pertahankan agamanya,” katanya.

Dalam perkembangan lain, beliau berkata sejumlah RM1.3 juta telah disumbangkan Majlis Agama Islam Wilayah Persekutuan (MAIWP) bagi membantu penduduk terjejas dengan banjir dan kepala air pada 4 Julai lepas.

“Sumbangan itu bagi tujuan membina semula tiga rumah termasuk perabot RM270,000, bantuan wang tunai berjumlah RM672,000, bantuan baik pulih SMA Arab Yayasan Khairiah bernilai RM300,000, serta bantuan surau dan masjid bernilai RM58,000.

“Sumbangan ini tidak sebesar mana berbanding penderitaan yang dialami mereka namun diharap sedikit sebanyak dapat ringankan penderitaan dan rasa hiba mereka selepas dilanda banjir,” katanya. – BERNAMA


Harap urusan vaksin dipercepatkan – Peniaga

AYER KEROH 27 Jun – Peniaga kecil di negeri ini lega diberikan keutamaan bagi menerima suntikan vaksin COVID-19 di bawah program Mobilisasi Vaksin Komuniti (MOVAK) yang akan dilancarkan pada 6 Julai ini.

Peniaga Noor Asmah Mohd Said, 57, berkata, inisiatif itu sekali gus memberi kelegaan kepada peniaga sepertinya yang sentiasa berhadapan dengan ramai orang.

“Saya tak rasa takut untuk ambil vaksin, ditambah pula suami dah dapat suntikan vaksin baru-baru ini, jadi kena sentiasa fikir positif,” katanya ketika ditemui MHI di Medan Selera Perindustrian Ayer Keroh, hari ini.

“Lagipun berniaga di tepi jalan ni macam-macam pelanggan saya jumpa risau juga dengan faktor usia sekarang,” katanya yang berniaga buah-buahan potong.

Seorang lagi peniaga, Amar Faiz Muhd Din, 20, berkata walaupun usianya masih muda sebagai peniaga kecil dia juga perlu menerima suntikan vaksin COVID-19.

Semalam Menteri Perumahan dan Kerajaan Tempatan, Datuk Zuraida Kamaruddin dilapor berkata, hampir 500,000 peniaga kecil berdaftar di bawah pihak berkuasa tempatan (PBT) di seluruh negara akan menerima vaksin di bawah program MOVAK.


Festival angkat seni warisan Melayu Melaka- Exco

AYER KEROH 6 Oktober – Festival Gegau Melaka @ Muzium Negara 2022 platform bagi mengangkat kembali warisan dan seni budaya masyarakat Melayu di Negeri Melaka.

Exco Pelancongan, Warisan dan Kebudayaan negeri, Datuk Muhammad Jailani Khamis berkata, ia secara tidak langsung berupaya mengembangkan warisan tidak ketara di Melaka supaya tidak pupus dalam minda generasi muda.

“Justeru itu, Persatuan Dondang Sayang Negeri Melaka dan Institut Warisan Melaka (INSWA) mengambil inisiatif memartabatkan warisan ini agar dapat dilestarikan kepada masyarakat tempatan dan pelancong antarabangsa.

“Secara tidak langsung mempromosi negeri Melaka sebagai destinasi pelancongan yang penuh dengan nilai warisan, sejarah dan seni budaya khususnya masakan tradisional dan persembahan kebudayaan yang menarik pengunjung untuk ke Melaka,” katanya.

Festival itu mendapat kerjasama Kementerian Pelancongan, Seni dan Budaya, Jabatan Kebudayaan dan Kesenian Negara (JKKN), Jabatan Muzium Malaysia dan Tourism Melaka.

Sementara itu, Nurman berkata sambutan festival itu sangat memberansangkan sehinggakan ada pengusaha terpaksa balik ke Melaka untuk mengambil produknya yang sudah habis.

“Terima kasih kepada agensi atau jabatan terlibat, sokongan daripada semua pihak sudah pasti menyemarakkan lagi semangat kita untuk memartabatkan sejarah, budaya serta keunikan negeri Melaka ke peringkat yang lebih tinggi.

“Pelancong yang berkunjung dapat merasai sendiri keunikan masakan warisan tradisional serta dapat menikmati diskaun hebat bayaran tiket masuk ke tempat tarikan pelancongan serta pakej penginapan menarik hotel-hotel di Melaka,” katanya.

Antara pengisian program seperti pameran gerai pelancongan, demonstrasi masakan tradisional, jualan kraftangan, pertandingan mewarna kanak-kanak dan pertandingan tarian etnik kategori kanak-kanak untuk sekolah rendah dan lain-lain.


Semangat ‘srikandi’ bantu Melaka johan Liga Futsal Wanita

PASUKAN futsal wanita Melaka dinobat johan Liga Premier Futsal Malaysia (Wanita) dalam selepas menewaskan pencabar terdekat Selangor MBSJ 3-2 sebentar tadi.

Dalam aksi di Kompleks Sukan Negara Shah Alam itu, Melaka terlebih dahulu ketinggalan seawal minit ke-2 sebelum bangkit dengan dua gol yang dijaringkan Siti Asnidah Zamri (4′) dan gol sendiri oleh Norhawa Md Yasin (17′).

Meskipun begitu, Selangor MBSJ berjaya mengikat semula pada minit ke-31 sebelum Nur Syafiqah Zainal Abidin muncul wira menjaringkan gol kemenangan di saat-saat akhir.

Kemenangan aksi ke-10 liga itu menyaksikan Melaka muncul johan selepas mengutip 27 mata daripada 10 perlawanan dengan merekodkan sembilan kemenangan dan satu kekalahan.

Sementara itu Pengurus Pasukan Futsal Wanita Malaysia, Dr Siti Faidul Maisarah Abdullah ketika mengulas kejayaan itu berkata, kemenangan pasukan futsal itu adalah kejayaan yang perlu dibanggakan.


Melaka sasar 10 produk pelancongan baharu setiap tahun

Timbalan Setiausaha Kerajaan (SUK) Negeri (Pembangunan), Badaruddin Mohd Kassim berkata, produk yang sedang dirangka itu bakal menjadi sasaran utama Melaka memandangkan sektor pelancongan merupakan nadi ekonomi negeri ini.

“Kita menetapkan supaya setiap tahun kita cuba mewujudkan sekurang-kurangnya 10 produk pelancongan baharu bagi memberi pilihan dan variasi kepada pelancong untuk datang ke Melaka,” katanya.

Lawatan itu turut disertai Ahli Dewan Undangan Negeri (Adun) Ayer Limau, Datuk Hameed Mytheen Kunju Basheer dan Yang Dipertua Majlis Perbandaran Alor Gajah (MPAG), TPr. Saifuddin Abdul Karim.

Dalam perkembangan lain, beliau berkata, bagi memperkasa perkhidmatan penjawat awam di negeri ini beberapa pelan strategik telah dirangka demi memastikan hasrat di bawah Pelan Strategik Melakaku Maju Jaya 2035 (PSMJ 2035) mampu dicapai sewajarnya.

Katanya, beberapa penetapan petunjuk prestasi utama (KPI) telah dibentangkan dan perlu menjadi pedoman dalam kalangan penjawat awam bagi memberikan perkhidmatan berkualiti kepada rakyat.

“Bagi menuju ke negeri pintar kita telah ada beberapa garis-garis pelan tindakan yang perlu dilaksanakan pada tahun ini dan berharap ia perlu menjadi rujukan dan perlu dijayakan oleh semua kakitangan di mana-mana jabatan dan agensi penjawat awam di negeri ini,” katanya.


Kerana cinta, tekad belajar seni menjahit

“Saya sukakan kepelbagaian, saya telah mengembara keluar dari England sejak tahun 1994 dan akhirnya pada tahun 2012 saya berkahwin dengan isteri, Nyonya May Lin Theh Poh sehingga kini menetap di Melaka.

“Kaum Peranakan Cina atau Baba Nyonya ini mempunyai rangkuman pelbagai budaya dan adat, selain dari makanannya yang unik, seni manik yang dijahit pada kasut menjadi tarikan apabila diperaga dengan baju kebaya nyonya. Ia terlihat sangat cantik.

“Sepanjang saya belajar menjahit seni manik halus ini, ia sangat mencabar kerana memerlukan tumpuan yang tinggi, sabar dan dedikasi dalam menyiapkan hasil jahitan. Sehingga kini saya telah mempunyai lima pasang jahitan manik kasut,” katanya kepada Melaka Hari Ini.

Tambah Leslie, cintanya pada budaya peranakan itu mendalam dan jika berkesempatan dia berkeinginan untuk mempelajari pelbagai lagi seni jahitan dalam kaum itu.

“Saya telah mengembara ke pelbagai negara dan di Malaysia khususnya di Melaka saya menemui cinta lain dari yang lain, keunikan kaum Peranakan ini dapat dilihat dari seni klasik yang wajar diwarisi.


Warga emas rugi lebih RM4.3 juta terpedaya ‘love scam’

KUANTAN,17 Jun – Seorang pesara kerajaan mendakwa kerugian lebih RM4.3 juta akibat terpedaya dengan sindiket ‘love scam’, selepas berkenalan dengan seorang lelaki kononnya warganegara Amerika Syarikat menerusi laman Facebook, tahun lepas.

Ketua Polis Pahang Datuk Ramli Mohamed Yoosuf berkata wanita berusia 66 tahun itu dikatakan telah membantu suspek yang mendakwa bekerja sebagai ahli kaji bumi di sebuah syarikat cari gali minyak, dan menetap di Amerika Syarikat antara 2 Dis 2021 hingga 31 Mei lepas.

“Pelbagai alasan telah diberikan suspek untuk memperdaya mangsa antaranya membantu lelaki itu menjelaskan hutang, pembayaran kontrak kerja, upah pekerjaan, kos perubatan selain kos pembayaran peguam urusan harta warisan bapa suspek, yang dikatakan mati akibat tekanan masalah hutang.

“Sepanjang tempoh berkenaan, mangsa telah membuat 190 transaksi ke dalam pelbagai akaun bank diberikan oleh suspek dengan kerugian berjumlah RM4,342,500,” katanya menerusi kenyataan hari ini.

Dalam kes berasingan, Ramli memaklumkan seorang lelaki kerugian RM1.5 juta, selepas terpedaya dengan pelaburan penanaman pokok yang akan membuahkan ‘X-Fruit’ seluas 30 hektar, yang dikatakan boleh diproses menghasilkan minyak untuk kegunaan sebagai bahan api kapal terbang.

Beliau berkata, mangsa berusia 38 tahun itu telah dijanjikan akan memperolehi keuntungan tiga kali ganda daripada modal pelaburan, dalam jangka masa tiga tahun.

“Mangsa telah bersetuju dan dapat mencari pelabur daripada Kemboja dengan wang pelaburan dikumpulkan sebanyak AS $500,000, yang dimasukkan ke akaunnya, sebelum dipindahkan ke akaun bank suspek dengan tiga transaksi berjumlah RM1.5 juta,” katanya menambah kesemua transaksi dilakukan pada pertengahan tahun 2015.

Ramli berkata selepas hampir tiga tahun, mangsa telah cuba bertanyakan tentang perkembangan pelaburan itu namun panggilan telefonnya disekat malah usaha mengesan suspek juga gagal.

Mangsa yang berasa telah diperdaya dan ditipu dengan pelaburan tidak wujud itu telah membuat laporan polis semalam dan kes disiasat mengikut Seksyen 420 Kanun Keseksaan kerana menipu.

Dalam pada itu, polis mengingatkan orang ramai jangan terpedaya dengan pujuk rayu melalui media sosial berikutan pelaku jenayah menggunakan pelbagai muslihat untuk memperdaya mangsa. – BERNAMA


Amran Tompel meninggal dunia

SEREMBAN, 26 Mac – Pelakon dan pelawak Amran Aman Ramli atau dikenali sebagai Amran Tompel, 72, meninggal dunia di kediaman anaknya di Taman Matahari Height, Senawang, di sini kira-kira 4.40 petang tadi.

Menurut anak keduanya, Shafiq Amran, 28, allahyarham sebelum ini sudah lama terlantar berikutan pelbagai penyakit dialaminya termasuk darah tinggi, diabetes dan angin ahmar.

“Walaupun ayah dah lama terlantar sakit, tapi dia masih boleh bercakap dan memahami apabila orang bercakap dengan dia, cuma sejak tiga, empat hari kebelakangan ini dia dah kurang selera makan.

“Ketika kejadian ada adik saya yang bongsu, saya dalam perjalanan memang hendak balik ke sini, lepas itu adik telefon sambil nangis, masa itu saya tahu ayah dah tiada, jenazah dijangka akan dikebumikan esok,” katanya ketika ditemui pemberita di sini hari ini.

Amran adalah anak kepada pelakon, pelawak dan pengarah Allahyarham AR Tompel dan aktif dalam industri hiburan tanah air sekitar 1990-an. – BERNAMA


Kerajaan laksana tindak balas dasar pantas tangani krisis COVID-19

KUALA LUMPUR 6 Nov. – Bagi menangani krisis pandemik COVID-19, Kerajaan Persekutuan telah melaksanakan tindak balas dasar secara serta-merta melalui penyediaan suntikan fiskal yang signifikan untuk merangsang ekonomi.

Kementerian Kewangan dalam laporan Tinjauan Fiskal 2021 yang dikeluarkan hari ini berkata langkah dasar fiskal berkembang melalui peruntukan tambahan dan pelonggaran cukai sangat penting untuk melindungi kehidupan rakyat, menyokong perniagaan dan mengurangkan impak kejatuhan aktiviti ekonomi berikutan krisis.

“Kerajaan telah bertindak secara proaktif dengan melaksanakan pakej rangsangan dan pelan pemulihan ekonomi dengan pantas bagi menangani krisis yang melibatkan kos terbesar dalam sejarah fiskal Malaysia.

“Keupayaan untuk melaksanakan langkah ini disokong oleh ketersediaan ruang fiskal berikutan usaha konsolidasi fiskal sejak 2009 dan kecairan dalam pasaran domestik yang mencukupi untuk menyokong keperluan pembiayaan tambahan,” kata kementerian itu.

Kerajaan akan memberi fokus mengagihkan perbelanjaan bagi tujuan merangsang ekonomi, meningkatkan pembinaan keupayaan negara melalui pembangunan infrastruktur, melindungi kebajikan rakyat dan menyediakan persekitaran perniagaan yang kondusif.

Peruntukan perbelanjaan Kerajaan Persekutuan bagi 2020 disemak semula lebih tinggi kepada RM314.7 bilion daripada anggaran awal belanjawan RM297 bilion, peningkatan bersih RM17.7 bilion diperoleh daripada suntikan rangsangan fiskal dianggarkan pada RM38 bilion dan penjimatan perbelanjaan berjumlah RM20.3 bilion.

“Penjimatan ini diperoleh daripada semakan semula program dan projek sedia ada serta pengurangan perbelanjaan disebabkan penjimatan dalam perbelanjaan dan kemajuan pelaksanaan projek yang perlahan semasa tempoh Perintah KawalanPpergerakan (PKP),” katanya.

Menurut laporan itu, sekitar 55 peratus atau RM11 bilion daripada keseluruhan penjimatan merupakan kurangan dalam perbelanjaan pembangunan (DE) manakala bakinya RM9.3 bilion adalah penjimatan dalam perbelanjaan mengurus (OE) iaitu pengurangan dalam subsidi bahan api, perkhidmatan dan bekalan, dan pemberian kepada badan berkanun.

“Peruntukan OE pada 2020 disemak semula lebih rendah sebanyak 5.9 peratus atau RM14.3 bilion kepada RM226.7 bilion daripada peruntukan asal RM241 bilion.

“Semakan lebih rendah ini sebahagiannya berikutan penjimatan terutamanya bagi subsidi bahan api disebabkan oleh penurunan harga minyak mentah dunia dan pengurangan pemberian kepada badan berkanun yang mempunyai rizab tinggi,” kata laporan itu.

“Daripada jumlah ini, OE merangkumi RM226.7 billion atau 15.8 peratus daripada keluaran dalam negara kasar (KDNK). Selepas ditolak perbelanjaan tanggungan dan bayaran pindahan yang merangkumi 27.8 peratus daripada jumlah perbelanjaan, sektor sosial terus menerima peruntukan terbesar iaitu 37.9 peratus,” kata laporan itu.

Peruntukan OE yang telah disemak semula pada 2020 iaitu sebanyak RM226.7 bilion adalah lebih rendah turun 13.9 peratus berbanding RM263.3 bilion pada tahun 2019.

Manakala peruntukan DE bagi 2020 pula telah disemak semula lebih rendah kepada RM50 bilion berbanding anggaran asal RM56 bilion disebabkan oleh penangguhan dan kemajuan perlahan beberapa projek pembangunan sepanjang tempoh PKP.

“Namun begitu, perbelanjaan untuk subsektor kesihatan dijangka meningkat 57.8 peratus kepada RM2.9 bilion, terutamanya untuk membina dan menaik taraf hospital dan klinik, termasuk Hospital Tanjung Karang, Hospital Kemaman dan Pusat Pakar Pergigian Sabah,” kata laporan itu.


Pemilihan parti UMNO ditangguh enam bulan selepas PRU – Mohamad

KUALA LUMPUR, 19 Mac – Perhimpunan Agung UMNO 2021 meluluskan usul supaya pemilihan parti ditangguh enam bulan selepas Pilihan Raya Umum ke-15 (PRU15) diadakan, kata Timbalan Presiden UMNO Datuk Seri Mohamad Hasan.

Mohamad yang juga Pengerusi Jawatankuasa Pengurusan parti berkata perkara yang hangat dibangkitkan dalam parti sejak akhir-akhir ini telah selesai dan meminta Setiausaha Agung UMNO Datuk Seri Ahmad Maslan segera memaklumkan kepada Jabatan Pendaftaran Pertubuhan Malaysia (RoS) berhubung perkara itu.

“Usul sudah diluluskan, setiausaha buat memo, ikut usul itu, pemilihan parti diadakan dalam masa enam bulan selepas PRU, kita tidak mahu perpecahan dalam parti, jangan pandang ringan, pertahankanlah martabat UMNO.

Saya juga minta Perdana Menteri (Datuk Seri Ismail Sabri Yaakob) tolong perhatikan hal ini, kalau kita tulis pada RoS jangan ada orang yang halang keputusan parti kita,” katanya dalam ucapan penggulungan Perhimpunan Agung UMNO 2021 di sini hari ini.

“Sejarah menunjukkan jelas bahawa setiap kali ada pemilihan parti, perpecahan akan berlaku, kita jangan menidakkan ini, kita tidak mahu parti dalam keadaan yang dah baik ini bergeseran antara satu sama lain dan berpecah belah,” katanya.

Sehubungan itu, beliau berkata semua pihak dalam parti perlu berwaspada dengan pengumuman parti pembangkang yang sentiasa mempunyai strategi untuk menghadapi pilihan raya umum.

“Semalam Tun Dr Mahathir Mohamad menyebut bahawa mereka akan cuba bergabung dengan parti pembangkang lain, jangan kita tunggu lama sehinga mereka bergabung.

Walaupun BN menang bergaya pada Pilihan Raya Negeri (PRN) Melaka dan Johor, kalau kita lihat ia kerana mereka (pembangkang) berpecah,” katanya.


SUHAKAM gesa kerajaan kembalikan Talian NUR

PETALING JAYA 2 Feb – Suruhanjaya Hak Asasi Manusia Malaysia (SUHAKAM) menggesa Talian NUR dikembalikan bagi menangani keganasan dan perderaan terhadap kanak-kanak, susulan kejadian kanak-kanak tujuh tahun yang dipercayai didera ibu kandung dan bapa tiri Jumaat lalu.

Memetik laporan The Star, Pesuruhjaya Kanak-kanak SUHAKAM, Prof Datuk Noor Aziah Mohd Awal berkata, talian itu perlu dikembalikan berikutan Talian Kasih yang sedia ada tidak mempunyai talian khusus bagi isu itu.

Talian Nur sebelum ini diperkenalkan susulan kes Nurin Jazlin Jaziman,8, yang diserang secara seksual dan dibunuh sebelum mayatnya ditemui dalam beg pada 2007.

Noor Azizah berkata, Talian Kasih dan talian WhatsApp 019-261 5999 perlu dipromosikan menerusi platform media sosial, televisyen, radio dan papan iklan.

“Kementerian Pembangunan Wanita, Keluarga dan Masyarakat perlu memanfaatkan sepenuhnya peruntukan dalam Akta Kanak-kanak untuk melantik Pembantu Pelindung dalam kalangan pertubuhan bukan kerajaan (NGO),” katanya.

Noor Azizah juga menggesa keluarga angkat kanak-kanak untuk mendaftar dengan Jabatan Kebajikan Masyarakat (JKM) bagi memastikan keselamatan dan kesejahteraan kanak-kanak terjamin selain menyediakan khidmat nasihat sekiranya keluarga kandung berhasrat mengambil semula kanak-kanak itu.

“Walaupun pengambilan anak angkat digalakkan, JKM juga perlu menyediakan prosedur bersesuaian kepada mereka yang ingin berbuat demikian bagi melindungi kanak-kanak sekiranya penjaga yang sah iaitu ibu bapa kandung kanak-kanak itu ingin mengambil semula untuk dijaga,” katanya.

Jumaat lalu, negara ini gempar dengan kematian kanak-kanak berusia tujuh tahun yang didakwa mati lemas, namun hasil pemeriksaan fizikal terhadap mayat, mangsa dipercayai didera ibu kandung dan bapa tirinya.

Kanak-kanak berkenaan dibesarkan selama enam tahun oleh keluarga angkat di Rawang, Selangor sebelum diserahkan semula kepada keluarga kandung Oktober tahun lalu.


Minta rasuah RM100,000: Tiga individu termasuk pegawai polis ditahan

PUTRAJAYA, 10 September – Tiga individu termasuk dua pegawai polis ditahan Suruhanjaya Pencegahan Rasuah Malaysia (SPRM) kerana disyaki meminta rasuah berjumlah RM100,000 daripada seorang pegawai polis bagi menutup kes disiasat SPRM.

Menurut sumber, dua pegawai polis berpangkat Inspektor dan Sarjan berusia 30-an serta seorang pengurus pentadbiran syarikat ditahan secara berasingan di sekitar Kuala Lumpur semalam.

Sumber berkata pengurus tersebut kini direman selama empat hari bermula semalam hingga Isnin depan setelah SPRM mengemukakan permohonan di Mahkamah Majistret di sini semalam.

Pengarah Kanan Bahagian Siasatan SPRM Datuk Seri Hishamuddin Hashim ketika dihubungi mengesahkan penahanan itu dan kes disiasat mengikut Seksyen 16(a)(A) Akta SPRM 2009.


Reezal Merican pengerusi baharu MATRADE

KUALA LUMPUR, 2 Mei — Datuk Seri Reezal Merican Naina Merican telah dilantik sebagai pengerusi kesembilan Perbadanan Pembangunan Perdagangan Luar Malaysia (MATRADE) berkuat kuasa serta-merta.

Beliau mempunyai pengalaman luas dalam perkhidmatan kerajaan dan telah berkhidmat sebagai Menteri Perumahan dan Kerajaan Tempatan (2021-2022), Menteri Belia dan Sukan (2020-2021) dan Timbalan Menteri Luar (2015-2018). Selain itu, beliau ialah Pengerusi Amanah Raya Bhd dari 2013 hingga 2015.

“Saya berbesar hati diberikan peluang untuk berkhidmat sebagai pengerusi MATRADE. Menerusi peranan ini, ditambah pula dengan kepimpinan menteri Miti (Kementerian Pelaburan, Perdagangan dan Industri), kita berupaya mendorong prestasi perdagangan dan eksport Malaysia yang lebih baik untuk kekal cemerlang dan mencapai pertumbuhan lebih kukuh,” katanya dalam kenyataan hari ini.

Menurut MATRADE, berikutan pengalaman luas Reezal Merican dalam hal ehwal antarabangsa, diplomasi, pentadbiran kerajaan dan hubungan industri, beliau dalam kedudukan baik untuk membawa dan memimpin agenda promosi perdagangan nasional Malaysia dan memudahkan pelaburan berorientasikan eksport ke negara ini.

Pelantikan beliau sebagai pengerusi akan menyumbang kepada pertumbuhan dan kepelbagaian eksport Malaysia di pasaran global baharu dan sedia ada, kata agensi berkenaan.

Pada masa ini, MATRADE mempunyai enam pejabat serantau di Malaysia dan 46 pejabat global yang sentiasa bersedia membantu syarikat Malaysia menerusi program pembinaan kapasiti pengeksport, penasihat perdagangan dan kemudahan kewangan, pemadanan perniagaan, perisikan pasaran dan akses pasaran, rundingan projek dan e-dagang.


Keluarga Malaysia elemen penting rangka masa depan negara – Idris

ABU DHABI, 9 Mei – Konsep Keluarga Malaysia adalah lambang komitmen kerajaan dalam memupuk perpaduan umat kerana ia merupakan elemen terpenting dalam merangka masa depan yang lebih gemilang bagi sesebuah negara.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata meskipun Malaysia merupakan sebuah negara yang mempunyai kepelbagaian bangsa, agama dan suku kaum, namun telah berjaya mengekalkan kestabilan negara melalui perpaduan antara kaum yang ada.

Berucap sempena persidangan Majlis Komuniti Islam Sedunia di sini semalam (Ahad), beliau berkata Malaysia, negara yang majmuk telah melaksana dan menterjemahkan fiqh al-ta’ayush yang meletakkan tiga prinsip utama dalam membina hubungan persaudaraan yang baik dengan seluruh komponen masyarakat.

“Persaudaraan sesama Islam merupakan idea sosial yang teragung sebagaimana firman Allah SWT “ Innamal mukminun ikhawan,” yang bermaksud:” Sesungguhnya orang mukmin itu bersaudara.” (Surah al-Hujurat ayat 10)” katanya ketika berucap dalam bahasa Arab pada persidangan itu, di sini.

Idris berkata ukhuwah basyariyah pula dilandasi oleh persaudaraan yang tumbuh dan berkembang atas nilai-nilai kemanusiaan sejagat tanpa mengira latar belakang kaum, agama, tradisi, kepercayaan dan budaya.

Beliau percaya dan yakin bahawa perpaduan dan kesatuan antara umat Islam sedunia adalah sangat penting dalam menentukan pola hidup bermasyarakat (harmoni) dan menjamin kestabilan negara.

Katanya amat rugi sekiranya ummah tidak memberikan penekanan kepada agenda perpaduan, kerana pastinya ia akan mendatangkan perpecahan dan seterusnya melemahkan umat Islam itu sendiri.

Bertemakan Perpaduan Islam: Konsep, Peluang dan Cabaran, persidangan yang berlangsung dari 8 hingga 9 Mei itu menghimpunkan tokoh Islam sedunia dan dirasmikan oleh Menteri Toleransi dan Kebersamaan UAE Sheikh Nahyan bin Mubarak Al Nahyan.- BERNAMA


Ibu, rakan lelaki dan nenek tidak mengaku salah dera dua kanak-kanak

GEORGE TOWN, 31 Mei – Seorang ibu mengaku tidak bersalah di Mahkamah Sesyen di sini hari ini atas pertuduhan mendera dua anaknya, masing-masing berusia tiga dan lima tahun dalam kejadian pertengahan bulan ini.

Wanita berumur 28 tahun yang bekerja sebagai pembantu kedai makan itu didakwa melakukan penderaan dan penganiayaan kepada anak lelakinya berusia tiga tahun dan perempuan berusia lima tahun sehingga mengakibatkan kecederaan antara 13 hingga 27 Mei lepas di rumah pangsa di Jalan Air Itam di sini.

Dia didakwa di bawah Seksyen 31 (1) (a) Akta Kanak-Kanak 2001 yang membawa hukuman denda maksimum RM50,000 atau penjara tidak melebihi 20 tahun atau kedua-duanya sekali jika sabit kesalahan.

Hakim Mazdi Abdul Hamid membenarkan tertuduh diikat jamin sebanyak RM10,000 dengan seorang penjamin bagi kedua-dua pertuduhan dengan syarat tambahan perlu melapor diri di balai polis setiap bulan, menyerahkan pasport kepada mahkamah selain tidak dibenarkan mengganggu mangsa atau saksi sehingga kes selesai dibicarakan.

Sementara itu, di Mahkamah Sesyen berasingan, nenek mangsa dan rakan lelaki ibu kanak-kanak tersebut turut mengaku tidak bersalah atas pertuduhan penderaan ke atas kedua-dua kanak-kanak itu pada tarikh dan waktu yang sama.

Nenek mangsa, 52, dan lelaki berusia 42 tahun yang merupakan penjaga kepada mangsa, didakwa mengikut Seksyen 31 (1) (a) Akta Kanak-Kanak 2001 yang membawa hukuman denda maksimum RM50,000 atau penjarakan tidak melebihi 20 tahun atau kedua-duanya sekali jika sabit kesalahan.

Timbalan Pendakwa Raya Muhammad Shahrezal Mohd Shukri tidak menawarkan jaminan kepada kedua-dua tertuduh yang tidak diwakili peguam, namun nenek mangsa memohon dibenarkan diikat jamin kerana menanggung seorang anak yang masih bersekolah selain hanya bekerja sebagai tukang cuci dengan pendapatan kira-kira RM70 sehari.

Rakan lelaki ibu mangsa yang bekerja sebagai pembantu gerai jualan durian dengan pendapatan kira-kira RM20 sehari juga memohon dibenarkan diikat jamin.

Hakim Norsalha Hamzah membenarkan mereka diikat jamin masing-masing RM12,000 dengan seorang penjamin dengan syarat tambahan tidak dibenarkan mendekati atau mengganggu mangsa dan saksi kes tersebut selain perlu melaporkan diri setiap bulan di balai polis berdekatan sehingga perbicaraan kes selesai.


Agong, permaisuri zahir ucapan selamat meraikan Chap Goh Meh

KUALA LUMPUR 26 Feb. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan selamat meraikan Chap Goh Meh kepada mereka yang menyambut pesta tanglung itu.

Chap Goh Meh yang juga dikenali sebagai ‘Yuan Xiao Jie’ adalah istilah Hokkien untuk malam ke-15 sambutan Tahun Baru Cina, satu festival penting yang menandakan berakhirnya perayaan itu.


Sapiah wanita Orang Asli pertama dilantik ketua pengarah JAKOA

PUTRAJAYA 14 Sept – Sapiah Mohd Nor melakar sejarah menjadi wanita Orang Asli pertama dilantik sebagai Ketua Pengarah Jabatan Kemajuan Orang Asli (JAKOA) berkuat kuasa esok.

Mengumumkannya hari ini, Menteri Pembangunan Luar Bandar Datuk Seri Mahdzir Khalid berkata, pelantikan Sapiah diperkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan surat pelantikannya diserahkan oleh Perdana Menteri Datuk Seri Ismail Sabri Yaakob di Pejabat Perdana Menteri di bangunan Parlimen pada tengah hari tadi.

“Pelantikan ini merupakan sejarah kepada JAKOA apabila dipimpin oleh golongan wanita sekali gus meningkatkan penglibatan wanita sebagai pembuat keputusan dan masyarakat Orang Asli dalam perkhidmatan awam,” kata Mahdzir dalam satu kenyataan.

Sapiah, 56, adalah Orang Asli keturunan Suku Semai berkelulusan Ijazah Sarjana Undang-Undang Perniagaan dari Universiti Kebangsaan Malaysia (UKM) pada 2007 dan pemegang Ijazah Sarjana Muda Pentadbiran Perniagaan universiti yang sama pada 2001.

Menyertai perkhidmatan awam sebagai Penolong Pegawai Tadbir pada 1991 dan pernah berkhidmat di beberapa kementerian dan jabatan dalam tempoh 30 tahun itu, Sapiah sebelum pelantikan terkini merupakan Pegawai Penguat kuasa Kementerian Perdagangan Dalam Negeri dan Hal Ehwal Pengguna (KPDNHEP).


DUN Durian Tunggal: Lahirkan lebih ramai pemain bola sepak berbakat

DURIAN TUNGGAL 11 Ogos – Kejayaan pasukan Bola Sepak Durian Tunggal United merangkul tempat ketiga Divisyen 2 Liga Melaka 2022 baru-baru ini menjadi permulaan untuk melahirkan lebih ramai permain berbakat dalam sukan itu.

Ahli Dewan Undangan Negeri (ADUN) Durian Tunggal, Zahari Abd Kalil berkata, kemenangan itu, sekali gus mengharumkan nama Dewan Undangan Negeri (DUN) itu.

“Hari ini (7 Ogos) saya meraikan pasukan Bola Sepak Durian Tunggal United pada majlis makan malam dan penyampaian cenderahati kepada seluruh pengurusan serta para pemain yang telah mengharungi Divisyen 2 Liga Melaka 2022.

“Tahniah dan syabas buat semua timbalan pengurusan dan para pemain, majulah sukan dan belia untuk Durian Tunggal, Negeri Melaka, dan Malaysia,” katanya dalam satu hantaran di Facebook rasminya 8 Ogos lalu.

“Terima kasih juga kepada semua para dermawan yang turut hadir meraikan anak-anak kita malam ini, moga Allah membalas kebaikan dan amalan kita dengan ganjaran yang berlipat kali ganda,” katanya.


Kalah hatrik di Jebat

PAYA RUMPUT 30 April – Kelab Bolasepak Melaka United (MUFC) terus gagal mengutip mata di laman sendiri apabila tewas 1-3 di tangan Kelab Bolasepak Kedah Darul Aman (KDA FC) dalam aksi ke-11 Liga Super, malam ini.

Keputusan itu sekali gus menjadi kekalahan ketiga berturut-turut diraih skuad Hang Tuah di hadapan penyokong sendiri sejak stadium mula dibuka secara bersyarat sepanjang tempoh Perintah Kawalan Pergerakan (PKP) Pemulihan dan Bersyarat 2.0 awal bulan ini.

Aksi di Stadium Hang Jebat itu menyaksikan, tuan rumah bagaimanapun terlebih dahulu bermula garang dengan memperoleh percubaan seawal minit ke-6 apabila S Kumaahran berjaya melepasi beberapa pemain pertahanan KDA FC.

Malangnya lorongan bola mencari Manuel Gelito Ott gagal disudahkan dengan baik apabila bola rembatan pemain kacukan Filipina-Jerman itu sekadar melewati palang.

Berselang tiga minit selepas itu giliran pelawat pula memperoleh peluang menerusi Tchetche Kipre, namun bola rembatan pemain import dari Ivory Coast itu sedikit tersasar.

Pada minit ke-16, MUFC mula tersentak apabila pengadil menghadiahkan penalti kepada KDA FC selepas bola rembatan Kpah Sherman terkena tangan Jang Sukwon.

Sherman yang dipertanggungjawab mengambil sepakan itu tidak berdepan masalah menewaskan Norazlan Razali sekali gus meletakkan pelawat di depan pada minit ke-18.

Kesilapan yang dilakukan penjaga gol Kedah Mohd Sharil Sa’ari pada minit ke-22 hampir sahaja memberikan gol penyamaan buat Melaka United, namun bola yang berjaya dicuri Stefan Nikolic berjaya dikuis keluar pemain pertahanan.

Dua peluang keemasan menerusi Nikolic dan Sukwon masing-masing diperoleh pada minit ke-49 dan 51. Sayangnya, rembatan dalam kotak penalti Nikolic sedikit tersasar ke kanan pintu gol manakala tandukan Sukwon pula sekadar singgah di tiang.

Sebaliknya, pelawat yang dilihat lebih banyak menyerap asakan tiba-tiba sahaja melakukan serangan balas pada minit ke-62 dan berjaya menambah jaringan kedua sekali lagi menerusi Sherman yang menerima lorongan bola daripada Kipre.

Biarpun cuba bangkit pada minit-minit akhir, MUFC sekali lagi dihukum pada minit ke-85 apabila situasi kucar-kacir di hadapan gawang membolehkan kapten KDA FC Baddrol Bakhtiar menjaringkan gol ketiga.

Gol itu nyata melemahkan semangat juang tuan rumah dan keputusan 1-3 kekal sehingga pengadil Tuan Mohd Yaasin Tuan Mohd Hanafiah meniupkan wisel penamat.


Kerajaan ambil langkah ofensif, defensif, advokasi tangani masalah keselamatan siber

Annuar berkata selain penubuhan Jawatankuasa Keselamatan Siber Negara yang dipengerusikan Perdana Menteri Datuk Seri Ismail Sabri Yaakob, Kementerian Komunikasi dan Multimedia (K-KOMM) turut menubuhkan satu pasukan petugas untuk memperincikan perakuan-perakuan baharu terutama berkaitan undang-undang.

“Kita telah memutuskan untuk membentuk satu pasukan petugas untuk memperincikan perakuan-perakuan baharu termasuk apa yang perlu dilakukan dengan kerangka undang-undang sedia ada dan memperbaiki perundangan.

Yang kedua menyemak semua kadar denda supaya setimpal dengan kesalahan dan ketiga, menyediakan satu pusat di mana orang yang menjadi mangsa cepat dapat buat rujukan (jika ditipu),” katanya.

Beliau berkata demikian kepada pemberita selepas Majlis Penyampaian Watikah Pelantikan Pengerusi Pusat Ekonomi Digital Keluarga Malaysia (PEDi) dan Taklimat Telekomunikasi Bersama Pengguna Negeri Melaka di sini malam tadi.

Seramai 30 individu dilantik menjadi Pengerusi PEDi yang akan merangka pelbagai program di pusat jalur lebar berkenaan agar ia memberi manfaat kepada komuniti setempat terutama berkaitan pendidikan keselamatan siber negara serta pembangunan ekonomi berteraskan digital.

Mengulas lanjut, Annuar berkata K-KOMM juga melihat teknologi yang terdapat di negara-negara lain dalam usaha mengekang jenayah siber daripada terus berleluasa.

“Kementerian Kewangan dan jawatankuasa peringkat nasional telah bersetuju supaya kerajaan beri keutamaan termasuk keperluan bajet kerana kita rasa kita perlu guna teknologi yang sesuai untuk atasi masalah ini, termasuk juga di peringkat kerjasama antara negara.

Saya sedang berkomunikasi dengan rakan sejawat di negara-negara yang bersempadan dengan kita terutamanya ASEAN juga kerana masalah perkongsian data rentas sempadan adalah antara perkara-perkara yang perlu dilihat,” katanya.


BERSATU sokong Sulaiman sebagai KM Melaka

AYER KEROH 1 Okt – Naib Presiden Parti Pribumi Bersatu Malaysia (BERSATU), Datuk Wira Mohd Rafiq Naizamohideen hari ini menyatakan sokongan parti kepada kepimpinan Datuk Seri Utama Sulaiman Md Ali sebagai Ketua Menteri Melaka.

“…saya tetap dengan pendirian untuk menyokong YAB Datuk Seri Utama Sulaiman Md Ali sebagai Ketua Menteri Melaka sehingga Pilihanraya Umum yang Ke-15 nanti.

“Terutama bagi pemulihan kesihatan dan ekonomi rakyat yang terkesan akibat pandemik COVID-19,” katanya dalam satu kenyataan melalui Facebook (FB) rasminya di sini malam ini.


Aidilfitri: KKM jangka Omicron dapat diturunkan sebulan dua lagi

PUTRAJAYA, 7 Feb – Kementerian Kesihatan (KKM) menjangkakan gelombang penularan Omicron dapat diturunkan sebulan atau dua bulan lagi sekali gus membolehkan sambutan Aidilfitri pada awal Mei depan tanpa sekatan pergerakan.

Bagaimanapun, Menteri Kesihatan Khairy Jamaluddin berkata ia bergantung kepada pematuhan langkah pengawalan oleh rakyat termasuk mengambil dos penggalak dan mendapatkan vaksin untuk anak-anak mereka.

“Ini semua tentang tingkah laku, saya tahu ramai risau tentang raya dan sebagainya, tetapi jika kita memainkan peranan penting, dapatkan dos penggalak, vaksin anak-anak, kita jangka akan dapat stabilkan pandemik dalam masa sebulan atau dua bulan lagi, kalau Omicron dapat diturunkan, Selamat Hari Raya Aidilfitri,” katanya dalam sidang media perkembangan COVID-19 di sini hari ini (semalam).

Ia mungkin memberi kelegaan kepada orang ramai yang mula meluahkan kebimbangan tidak dapat menyambut Aidilfitri tahun ini disebabkan peningkatan mendadak kes COVID-19 akibat Omicron.

Pada 23 Jan lepas, Perdana Menteri Datuk Seri Ismail Sabri Yaakob memberi jaminan bahawa kerajaan tidak akan melaksanakan kembali Perintah Kawalan Pergerakan (PKP) dan sekatan untuk pulang ke kampung bagi sambutan Hari Raya tahun ini.

Memberikan data mengenai penularan kes COVID-19 di beberapa negara lain, Khairy berkata peningkatan kes akibat Omicron bukan hanya berlaku di negara ini, tapi turut berlaku di beberapa negara seperti Singapura yang melaporkan lebih 13,208 kes baharu pada 4 Feb lepas, tiga kali ganda berbanding hari sebelumnya.

Pada 5 Feb, Korea Selatan pula melaporkan kes harian sebanyak 38,670 kes, Indonesia (33,729 kes), Thailand (10,879 kes), Filipina (7,469 kes), Australia (22,985 kes) dan Jepun 102,275 kes.

Tegasnya, peningkatan kes buat masa ini masih tidak menjejaskan sistem kesihatan negara, walaupun negara kini berhadapan dengan ancaman varian Omicron yang lebih mudah merebak.


KPM cari pendekatan menyeluruh selesai isu kantin di sekolah padat

PUTRAJAYA, 4 Oktober – Kementerian Pendidikan (KPM) sedang mencari pendekatan untuk menyelesaikan isu kantin di sekolah dengan jumlah pelajar yang ramai, sehingga sesetengah sekolah terpaksa menjadualkan lima sesi waktu rehat, kata Menteri Kanan Pendidikan Datuk Dr Radzi Jidin.

Beliau berkata sekolah dengan jumlah murid yang ramai, tidak dapat menampung bilangan murid yang datang secara serentak dan memerlukan beberapa sesi, sehingga ada sesetengah sekolah yang terpaksa melaksanakan sesi rehat sebanyak lima kali.

Bercakap kepada pemberita selepas melawat Sekolah Kebangsaan (SK) Putrajaya Presint 9 (2) di sini hari ini, Radzi berkata situasi tersebut terjadi kerana sekolah yang mengalami kepadatan murid tetapi kantinnya hanya mampu menampung kapasiti asal, yang ruangnya tidak ditingkatkan selari dengan peningkatan kapasiti murid.

“Ada sekolah sebab kantin tidak dapat memenuhi keperluan untuk menempatkan murid sewaktu masa rehat maka sesi rehat dilaksanakan antara tiga hingga lima kali, menyebabkan waktu rehat di sesetengah sekolah bermula terlalu awal pada pukul 8.30 pagi. Kalau terlalu awal, selang masa antara rehat hingga kembali ke rumah itu panjang,” katanya.

Ditanya jika KPM akan mempertimbangkan kebenaran murid makan dalam bilik darjah terutama mereka yang membawa bekal dari rumah, Radzi berkata perkara itu memerlukan pemantauan yang menuntut penggunaan sumber manusia.

Katanya kaedah itu pernah dilaksanakan sewaktu pandemik COVID-19 sedang memuncak, namun isu kantin itu memerlukan satu penyelesaian menyeluruh dan kekal untuk menangani situasi berkenaan.


Cedera rakan guna besi, pengurus pasar raya didenda RM4,000

KUALA LUMPUR 31 Mei – Gara-gara berlaku perselisihan faham dengan rakannya, seorang pengurus di sebuah pasar raya hari ini didenda RM4,000 atau dipenjara lapan bulan oleh Mahkamah Majistret Selayang, kerana mencederakan muka mangsa menggunakan sebatang besi.

Majistret Nik Mohd Fadli Nik Azlan menjatuhkan hukuman ke atas Ho Siew Long, 66, selepas dia mengaku bersalah melakukan perbuatan itu terhadap pemandu lori R. Saravanakobe, 45, di kawasan pemunggahan barang di sebuah pasar raya di Gombak pada 6.30 petang, 4 Mei lalu.

Pertuduhan terhadap lelaki itu dikemukakan mengikut Seksyen 324 Kanun Keseksaan yang memperuntukkan hukuman penjara maksimum 10 tahun atau dengan denda atau sebatan atau mana-mana dua daripada hukuman terbabit.

Timbalan Pendakwa Raya Nurul’ Ain Shafie memohon hukuman berbentuk pengajaran mengambil kira kecederaan dialami mangsa, namun peguam M. Mariappan dari Yayasan Bantuan Guaman Kebangsaan (YBGK) yang mewakili tertuduh merayu hukuman denda minima atas alasan anak guamnya penanggung tunggal keluarga.


‘Kami tunggu pelancong luar negara datang Melaka’

AYER KEROH 9 Mac – Persatuan Ejen Pelancongan dan Pengembaraan Malaysia (MATTA) Melaka menyambut baik pengumuman kerajaan membuka kembali pintu sempadan negara bermula 1 April depan.

Presidennya, Goh Hock Gin berkata pengumuman itu nyata memberi kelegaan buat pemain industri pelancongan yang telah lama menunggu kehadiran pelancong dari negara luar.

“Kita dah lama bersedia dan tunggu kehadiran mereka di Melaka, tapi kena lihat juga penerbangan mereka sebab ada negara yang masih belum dibuka sempadan.

“Kita harap pelancong dari Indonesia, Vietnam, Thailand dan Singapura akan datang ke Melaka, kerana hampir 50 peratus dari empat tempat ini adalah yang sering berkunjung ke negeri ini,” katanya ketika dihubungi MHI.


Gangguan elektrik libatkan 10 peratus keseluruhan permintaan bekalan – TNB

KUALA LUMPUR, 27 Julai – Gangguan bekalan elektrik yang berlaku di beberapa kawasan di Semenanjung Malaysia sejak 12.39 tengah hari ini adalah melibatkan 2.2 gigawatt (GW) iaitu 10 peratus daripada keseluruhan permintaan bekalan.

Tenaga Nasional Berhad (TNB) menerusi kenyataan hari ini memaklumkan antara kawasan yang terlibat adalah di Petaling Jaya, Cheras; Bangi (Lembah Klang); Bayan Lepas dan Seberang Jaya (Pulau Pinang); Panchor, Johor dan Bandar Indera Mahkota, Pahang.

“Bagaimanapun, bekalan telah dipulihkan sepenuhnya dalam tempoh 20 hingga 40 minit di semua kawasan terlibat kecuali di kawasan-kawasan terbabit di Lembah Klang,” menurut TNB.

“TNB akan memaklumkan kepada para pelanggan dari semasa ke semasa. Kami memohon maaf atas segala kesulitan yang dialami oleh pengguna semasa gangguan bekalan ini,” katanya.


Pembuat bom Abu Sayyaf sah masih hidup – Esscom

LAHAD DATU, 30 Jan – Pembuat bom yang juga sub ketua kumpulan Abu Sayyaf, Mudzrimar atau Mundi Sawadjaan yang dilaporkan ditembak mati Mei lepas di Filipina, disahkan masih hidup.

Komander Kawasan Keselamatan Khas Pantai Timur Sabah (ESSCom) DCP Hamzah Ahmad berkata status Mudzrimar yang dikehendaki di ESSCom, disahkan hasil perkongsian maklumat daripada pasukan keselamatan Filipina melibatkan Joint Task Force Sulu (JTFS) serta Western Mindanao Command (J2 WESTMINCOM).

“Mudzrimar atau Mundi Sawadjaan disahkan masih hidup susulan beberapa siri pertempuran dan pertembungan pihak pasukan keselamatan Filipina dengan suspek sejak Julai 2021,” katanya dalam kenyataan di sini hari ini.

Hamzah berkata susulan itu, Mudzrimar yang dikeluarkan dalam senarai individu dikehendaki ESSCom pada tahun lalu kini disenaraikan semula sebagai suspek dikehendaki membabitkan kes penculikan untuk wang tebusan di Zon Selamat Timur Sabah (ESSZone).

Muzdrimar juga merupakan anak saudara kepada pemimpin kanan Abu Sayyaf iaitu Hatib Hajan Sawadjaan, dan selain itu mempunyai kepakaran membuat bom serta perancang letupan bagi beberapa insiden di Jolo, Filipina pada tahun 2020, termasuk insiden letupan bom di ‘The Our Lady Of Mount Carmel Cathedral Jolo’.

Baru-baru ini tercetus persoalan berikutan kenyataan ESSCom menyenaraikan semula Mudzrimar antara 20 suspek warga Filipina dikehendaki terkini sedangkan dia dilaporkan telah ditembak mati.- BERNAMA


Jawatankuasa tangani gelandangan akan diwujudkan – PM

KUALA LUMPUR, 3 Ogos – Rangka tindakan dan jawatankuasa mengenai isu gelandangan akan diwujudkan untuk menetapkan hala tuju berkaitan isu tersebut memandangkan kini tiada punca kuasa dan perundangan khusus dalam pengoperasian serta pengendalian golongan itu di negara ini.

Perdana Menteri Datuk Seri Ismail Sabri Yaakob berkata perkara itu dipersetujui pada mesyuarat pertama Jawatankuasa Kabinet Bagi Kesejahteraan Golongan Rentan yang dipengerusikannya serta dihadiri menteri-menteri, timbalan-timbalan menteri berkaitan serta pegawai-pegawai kanan kementerian dan jabatan terlibat di Putrajaya, hari ini.

Selain itu, beliau berkata mesyuarat bersetuju dengan cadangan Kementerian Pembangunan Wanita, Keluarga dan Masyarakat (KPWKM) untuk meningkatkan pendaftaran pusat jagaan sedia ada, menggandakan tindakan penguatkuasaan ke atas pusat jagaan dan menyemak semula Akta Pusat Jagaan 1993 (Akta 506) serta Peraturan-Peraturan Pusat Jagaan 1994.

“Sementara itu, Akta Kemudahan dan Perkhidmatan Jagaan Kesihatan Warga Emas Swasta 2018 akan dikuatkuasakan sebagai persediaan kepada unjuran Malaysia mencapai status Negara Tua menjelang 2030 serta menyokong perkembangan industri penjagaan kesihatan warga emas di pusat jagaan swasta.

“Bagi meningkatkan kecekapan pengurusan pusat jagaan, KPWKM turut melaksanakan Projek Rintis Penyampaian Perkhidmatan Alternatif di sebuah pusat jagaan warga emas bermula 21 Nov lalu,” katanya dalam kenyataan di sini, hari ini.

Menurut perdana menteri pendekatan baharu itu melibatkan kerjasama strategik melalui perkongsian kepakaran Badan Bukan Kerajaan (NGO) berpengalaman dalam penjagaan warga emas untuk memastikan pusat jagaan diuruskan dengan berkesan.

Ismail Sabri berkata kerajaan menerusi Dasar Pendidikan Tahfiz Negara (DPTN) akan memperkasa pendidikan dan penyeragaman pengurusan tahfiz di seluruh negara melalui lima teras utama iaitu undang-undang, model tahfiz, kurikulum yang menepati pendidikan arus perdana, tadbir urus yang berintegriti dan penyelarasan pengiktirafan tahfiz.

Beliau turut meminta kerajaan pusat dan kerajaan negeri bersama-sama meneliti status tanah bagi mempermudahkan pusat jagaan serta pusat tahfiz mendapatkan kelulusan beroperasi demi menjayakan agenda Keluarga Malaysia dalam memastikan kesejahteraan masyarakat terutama golongan rentan.

Mengenai Jawatankuasa Kabinet Bagi Kesejahteraan Golongan Rentan, Ismail Sabri berkata ia merupakan platform khas untuk meneliti secara menyeluruh isu berkaitan pusat jagaan golongan rentan di negara ini termasuklah pusat jagaan kanak-kanak, Orang Kurang Upaya (OKU), warga emas serta pusat tahfiz.

Katanya kini definisi golongan rentan diperluaskan kepada 12 golongan antaranya gelandangan, individu tanpa dokumen perjalanan, pelarian, pesakit penyakit berjangkit, miskin dan sebagainya.

Menurut perdana menteri penubuhan jawatankuasa itu bertujuan merangka pendekatan holistik untuk memastikan kebajikan serta kesejahteraan mereka dilindungi daripada manipulasi, pengabaian serta penganiayaan dan keahliannya diperluaskan kepada NGO yang berkaitan.

“Kerajaan juga telah mengambil pendekatan usaha sama dengan pelbagai pihak bagi menangani isu gelandangan dalam membantu golongan ini untuk menjalani kehidupan yang lebih sejahtera.

“Antara program sedia ada di bawah Kementerian Wilayah Persekutuan adalah Pusat Transit Gelandangan Kuala Lumpur, Rumah Bimbingan Gelandangan dan Pusat Transformasi Anjung Kelana,” katanya. – BERNAMA


Isteri KM terima kunjung hormat PEKERTI NS

AYER KEROH 8 Mac – Isteri Ketua Menteri, Datin Seri Utama Munira M. Yusop menerima Kunjung Hormat Persatuan Kebajikan Isteri Wakil-Wakil Rakyat Barisan Nasional serta Isteri Bekas Wakil-Wakil Rakyat Barisan Nasional Dan Isteri Bekas Pegawai-Pegawai Kanan Kerajaan Barisan Nasional (PEKERTI NS), semalam.

Ketibaan delegasi kira-kira jam 3.45 petang di kediaman Ketua Menteri di Seri Bendahara itu disambut Munira bersama Pengerusi Badan Amal Kebajikan Isteri Wakil-wakil Rakyat Negeri Melaka (BISTARI), Rosefouziah Salleh serta ahli-ali BISTARI.


Tindakan tegas jika berlaku salah guna kuasa, pemalsuan borang rentas negeri

PETALING JAYA 9 April. – Tindakan tegas menanti kakitangan atau anggota penguat kuasa yang didapati menyalahgunakan kuasa dalam urusan kebenaran rentas negeri, tegas Menteri Kanan (Kluster Keselamatan) Datuk Seri Ismail Sabri Yaakob.

Amaran sama turut ditujukan kepada orang awam yang menyalahgunakan borang kebenaran rentas negeri termasuk membeli atau mendapatkan borang kosong dengan tandatangan dan cop palsu pihak berkuasa.

Tegas Ismail Sabri, orang awam perlu mengikut prosedur yang betul untuk mendapatkan kebenaran merentas negeri dan tidak mengambil jalan mudah dengan memalsukan dokumen tersebut.

“Sekiranya ada cop dan tandatangan palsu (pada borang) akan diambil tindakan tegas. Borang rentas negeri mesti dibuat di balai polis dengan butiran yang sahih.

“Kalau ada orang dalam (salah guna kuasa anggota penguat kuasa), tindakan tegas juga mesti diambil kerana ia satu pelanggaran undang-undang,” katanya pada sidang media selepas menyaksikan majlis menandatangani memorandum persefahaman (MoU) antara Pharmaniaga Berhad (Pharmaniaga) dan Universiti Malaysia Terengganu (UMT) di sini hari ini.

Di Shah Alam semalam, polis membuka kertas siasatan susulan tindakan individu yang membuat pemalsuan tandatangan pada borang rentas negeri kononnya milik Penolong Ketua Balai Polis Seksyen 6 di sini, selepas gambar borang itu tular di media sosial.

Sebelum ini, satu lagi kes seumpama itu turut dilaporkan berhubung borang rentas negeri kosong dengan tandatangan Ketua Balai Polis Chukai, Kemaman, Terengganu tular di media sosial, bagaimanapun siasatan awal mendapati tandatangan itu dipalsukan.

Mengenai majlis hari ini, Ismail Sabri berkata menerusi kerjasama Pharmaniaga dan UMT, sebuah projek madu kelulut secara saintifik dan komersial akan dibangunkan bagi memberi peluang penyertaan golongan B40 serta pesara tentera.

Beliau berkata projek itu bukan sahaja dapat mengembangkan potensi dan nilai komersial madu kelulut, malah sekali gus meningkatkan taraf ekonomi golongan terlibat termasuk pesara tentera.

“Sebagai permulaan, projek usaha sama ini menyasarkan penyertaan sebanyak 1,000 pesara tentera untuk diberikan latihan kemahiran dan modal untuk mengusahakan ladang madu kelulut mengikut standard Amalan Pertanian Baik (GAP) bagi menjamin kualiti produk,” katanya.

Perjanjian usaha sama itu dimeterai oleh Pengarah Urusan Kumpulan Pharmaniaga Datuk Zulkarnian Md Eusope dan Naib Canselor UMT Prof Datuk Dr Nor Aieni Mohktar yang disaksikan Ismail Sabri serta Menteri Pengajian Tinggi Datuk Seri Dr Noraini Ahmad.


PBM-BN belum jadi parti gabungan

DURIAN TUNGGAL 3 Julai – Tiada permohonan rasmi diusulkan setakat ini kepada Barisan Nasional (BN) daripada Parti Bangsa Malaysia (PBM) bagi membentuk sebuah gabungan parti baharu.

Bakal Presiden PBM, Datuk Zuraida Kamaruddin berkata, keputusan itu setakat ini sedang dimuktamadkan peringkat pimpinan tertinggi dalam masa terdekat dan masih dalam perbincangan antara pihaknya.

“Perkembangan ketika ini saya belum masuk lagi surat permohonan untuk menganggotai BN dan dalam masa terdekat kepimpimpinan tertinggi akan memuktamadkan kita punya kedudukan terhadap kemasukan ke BN.

“Kerana kita lihat bahawa dalam kerajaan sekarang adalah kerajaan BN dan PN, tetapi saya tahu PN selalu bergaduh dengan BN, itu kerajaan sekarang lah. Memang dahulu saya ada tawarkan kepada PN untuk saya bersama mereka.

“Saya nak membantu memperkukuhkan mereka dengan sebuah parti pelbagai kaum, parti yang dipimpin oleh seorang wanita yang mana kepimpinan wanita dalam negara ini lompong, dan juga (PBM) ini sebuah parti yang berakar dari akar umbi,”katanya.

Sebelum ini, Pengerusi BN, Datuk Seri Dr Ahmad Zahid Hamidi sebelum ini turut memaklumkan pihaknya masih belum menerima permohonan rasmi daripada PBM.